qundao/data-zh-poetry huggingface dataset:
德尹久留杭州有卜居西溪之意归来以诗索和次韵二首·其二
作者：查慎行
朝代：清
体裁：七言律诗

三间老屋住东头，怪底仍如不系舟。但使年丰还俗俭，何妨弟劝且兄酬。穷奢志愿求偕隐，勇退风期望急流。待得手栽黎枣熟，他时相对且忘忧。
德尹于得树楼后筑屋三楹既成以诗落之
作者：查慎行
朝代：清
体裁：五言排律

五架三间屋，千竿万个园。竹深堪障日，树老莫伤根。北牖斜穿沼，南荣短界垣。景难兼奥旷，意在适凉温。粗遣规模具，翻嫌布置繁。移书驱壁蠹，品石斥湖鼋。鸡栅宽蝼蚁，牛宫祝子孙。谁为张老颂，聊托仲长言。幸尔留閒地，容余补坏樊。一庵何日就，笑指画图存。
德尹以阶前大红洋茶花二律来索和次原韵·其一
作者：查慎行
朝代：清
体裁：五言律诗

特因来处远，小本亦名葩。似剪珊瑚树，旋开宝相花。雪中猜作火，地上掷成砂。宠极宜深贮，翻嫌出屋茶。
德尹以阶前大红洋茶花二律来索和次原韵·其二
作者：查慎行
朝代：清
体裁：五言律诗

妙手谁能绘，施丹别有方。染根从赤土，耀眼夺红桑。难减一分色，如闻三日香。迟开宁免妒，芍药在偏房。
德尹升侍讲却寄
作者：查慎行
朝代：清
体裁：七言绝句

雁行官序记随肩，久次今来合转迁。聊与家门增气色，也胜陪点六年前。
德尹四十初度二首同润木作·其一
作者：查慎行
朝代：清
体裁：七言绝句

四十平头齿未颓，谁教辛苦逐风埃。祝君此日无多语，正要飞腾暮景来。
德尹四十初度二首同润木作·其二
作者：查慎行
朝代：清
体裁：七言绝句

蒲柳桑榆各老成，一杯相属话生平。十年多少回头事，我是苏家白发兄。
德尹将南还次韵志别三首·其一
作者：查慎行
朝代：清
体裁：七言律诗

数过初冬又一旬，谁知咫尺有参辰。到家岁月惊新历，题壁诗篇记暮春。雨雪暗侵摇落候，冰霜偏老别离人。独留真觉无聊赖，拟学扬雄赋逐贫。
德尹将南还次韵志别三首·其三
作者：查慎行
朝代：清
体裁：七言律诗

小榼三升贳冻醪，也应与尔慰牢骚。不因富贵思弹铗，或有英雄辨捉刀。风雨惯曾怜弱弟，田庐忍便委儿曹。丁宁一语烦相诫，画虎休轻学伯高。
德尹将南还次韵志别三首·其二
作者：查慎行
朝代：清
体裁：七言律诗

自笑逢时术未精，人间无用是虚名。家门似我惭为长，才器如君合晚成。别馆能无三宿恋，归途只要一冬晴。最怜今夜霜天月，画角吹残布被轻。
德尹将赴谪籍留别二章·其一
作者：查慎行
朝代：清
体裁：五言律诗

狱具阍难叫，恩深海莫量。尚怜迁谪地，难定是何乡。席帽炎风炽，蕉衫暑雨凉。六雏随一叟，差胜向穷荒。
德尹将赴谪籍留别二章·其二
作者：查慎行
朝代：清
体裁：五言律诗

全家同诏狱，何事不相关。泪尽存亡际，魂惊聚散间。吾衰虞死别，汝健必生还。或者诗成谶，他时一破颜。
德尹招同人饮寓庭紫藤花下
作者：查慎行
朝代：清
体裁：古风

此藤此地初种时，诗翁酌我索我诗。藤今成阴花满架，吾弟重来宅其下。夜来急雨雷阗阗，拓窗起看东南天。云头解駮日穿漏，紫气散作濛濛烟。两龙上走尾倒悬，之而鳞爪纷盘旋。佛光中现宝璎珞，绛节珠幢朝晓仙。笑渠主人负花癖，治具典衣誇示客。酒徒一半招不来，来者留连穷日夕。高烧红烛临前庭，烛燄浮动千娉婷。忽然落蕊堕杯面，香入醉魂愁欲醒。十年万事经眼见，况此旅寓如邮亭。藤兮得气渐张王，而我与汝俱颓龄。閒坊大可养衰疾，官守幸已逃拘囹。饮虽小户且满引，莫待鸟啄花飘零。
德尹新居看牡丹二首·其一
作者：查慎行
朝代：清
体裁：古风

新堂既已成，名种移牡丹。鞓红玫瑰紫，深色斗两般。迨兹风日晴，家会欣团圞。买栽洵得地，好与儿孙看。
德尹新居看牡丹二首·其二
作者：查慎行
朝代：清
体裁：古风

吾庭非无春，其花名玉楼。昨开值骤雨，烂熳八十头。召客客不来，主人翻出游。有情定遥妒，易地为劝酬。
德尹既和种花绝句复反前意作一首有惟应茂叔庭前草不费栽培也不除之句再次韵答之二首·其一
作者：查慎行
朝代：清
体裁：七言绝句

隙地才宽寻丈馀，被人比并浣花居。浣花溪上花饶笑，是草如何不剪除。
德尹既和种花绝句复反前意作一首有惟应茂叔庭前草不费栽培也不除之句再次韵答之二首·其二
作者：查慎行
朝代：清
体裁：七言绝句

百卉全腓蔓有馀，鹊巢何异被鸠居。静中勘彻因材理，花要栽培草要除。
德尹梓树桥新居落成诗四章·其一
作者：查慎行
朝代：清
体裁：七言律诗

喜闻成室在斯朝，淡水塘东第二桥。义取去尘兼近市，声传伐木似迁乔。粗营别墅三间足，只隔西阡百步遥。指点小时游钓处，几人白发伴渔樵。
德尹梓树桥新居落成诗四章·其三
作者：查慎行
朝代：清
体裁：七言律诗

晨霏暮霭接氤氲，邾鲁声从击柝闻。三里讵同千里远，两家初自一家分。子孙贤必师吾俭，童仆顽须策以勤。听取王褒申后约，力将洒扫代耕耘。
德尹梓树桥新居落成诗四章·其二
作者：查慎行
朝代：清
体裁：七言律诗

同居同爨原初志，莫问陶庵与邵庵。宅买一千邻百万，山环东北户西南。吹来隔岸畦风好，汲处通泉井味甘。我比斯干还善颂，不生女子但生男。
德尹梓树桥新居落成诗四章·其四
作者：查慎行
朝代：清
体裁：七言律诗

梓材自昔宜丹艧，得地今堪里巷誇。三径垂成先补树，十年作计胜栽花。肯堂肯构情相属，为瑟为琴事岂赊。从此老兄长蓄眼，莫教桐树让韩家。
德尹梓树桥新居落成诗四章次韵屠艾山中丞阅吾邑塘工纪事四首昔少陵和次山舂陵行而不寄元窃仿其意聊志筑塘始末沐膏泽而咏勤苦草野之情自不能已也·其一
作者：查慎行
朝代：清
体裁：七言律诗

重闻海底出桑田，拯溺心劳岂偶然。土本无情能尅水，人今有力可回天。行看泻卤同刚卤，时至前贤让后贤。从使盐塘坚似铁，一城何止万家全。
德尹止一子初生时余名之曰阿愿六岁而殇三诗哭之·其一
作者：查慎行
朝代：清
体裁：七言律诗

初生与发无穷愿，到此翻成有漏因。汝伯为谁开望眼，乃翁浑似哭成人。误投珠掌偿前债，妄冀金环认后身。四十九年羁旅恨，唤回残梦倍伤神。
德尹止一子初生时余名之曰阿愿六岁而殇三诗哭之·其三
作者：查慎行
朝代：清
体裁：七言律诗

吾生早受多男累，得子中年未算迟。一恸竟成千古痛，十年重续四殇诗。孩提长养原非易，老大生存祗自悲。借取刘郎诗作谶，一枝吹折又生枝。
德尹止一子初生时余名之曰阿愿六岁而殇三诗哭之·其二
作者：查慎行
朝代：清
体裁：七言律诗

爷归端为汝求师，已是秋来上学期。每为杜家誇骥子，忽惊白老失龟儿。爱河纵涸须千劫，苦海难量为一慈。得似旁人强相劝，不禁老泪亦交垂。
德尹第四子满月诗当祝辞
作者：查慎行
朝代：清
体裁：古风

多男孰云累，晚境人尤羡。薛凤乃踰三，荀龙刚得半。家门增喜气，当暑清风扇。腻发搓成团，贯之五色线。耽耽垂大耳，皎皎开方面。腾上所未知，丰下已可见。我来拊汝顶，为汝祝初旦。一祝儿长成，再祝爷强健。三祝好弟兄，他年相友善。
德尹自妙果山避暑归五叠鱼字韵
作者：查慎行
朝代：清
体裁：七言律诗

十日斋厨听粥鱼，归来又续黑甜馀。谁无痼疾难相笑，各有风流两不如。礼斗便应朝绛阙，寻僧何必到匡庐。从今分办晨昏课，我读楞严尔道书。
德尹自新居乍归复有吴行朝来偶过补屋辛夷方花口占一律招芝田弟小饮
作者：查慎行
朝代：清
体裁：七言律诗

主人昨日返先庐，冒雨连宵又入吴。乙鸟不巢书屋冷，辛夷自萼海棠枯。剩留寂寞娱诗老，那免颠狂忆酒徒。小摘畦蔬供薄醉，眼前有景肯教辜。
德尹诗有一龛恢恢之句用其意再作一首
作者：查慎行
朝代：清
体裁：七言绝句

别茅庵出已多年，又结津梁道路缘。添个蒲团相对坐，也如行脚也参禅。
德尹请假出都志别八首·其一
作者：查慎行
朝代：清
体裁：七言绝句

去年夏旱今年水，八口穷乡那免饥。我坐欲归归未得，得归何忍阻君归。
德尹请假出都志别八首·其七
作者：查慎行
朝代：清
体裁：七言绝句

消夏迎凉纪岁华，离筵忽漫对黄花。一尊劝汝重阳酒，若个登高不忆家。
德尹请假出都志别八首·其三
作者：查慎行
朝代：清
体裁：七言绝句

才报归期想候门，梦中灯火荻花村。天教此老桑榆暖，六十携儿似抱孙。
德尹请假出都志别八首·其二
作者：查慎行
朝代：清
体裁：七言绝句

植桧移松已两年，家书频寄问西阡。洛阳二顷谈何易，稍喜躬耕有墓田。
德尹请假出都志别八首·其五
作者：查慎行
朝代：清
体裁：七言绝句

涉脚迷途幸未遥，六年官簿笑同寮。输他勇退能过我，多赋山居少在朝。
德尹请假出都志别八首·其八
作者：查慎行
朝代：清
体裁：七言绝句

一庵犹欠结茅资，竹本花栽要及时。烦寄儿曹无别语，为余勤补旧柴篱。
德尹请假出都志别八首·其六
作者：查慎行
朝代：清
体裁：七言绝句

乞官无复步兵厨，米价新来贵比珠。惭愧临行留薄俸，折支能博酒囊无。
德尹请假出都志别八首·其四
作者：查慎行
朝代：清
体裁：七言绝句

旧巢架搆鸠虽拙，老树婆娑蠹已除。樊圃早垂黄橘柚，开池先养白芙渠。
德尹闽归戏调之
作者：查慎行
朝代：清
体裁：七言绝句

卢橘杨梅已过期，别来乡味剩空枝。八千岭路到家日，算是荔枝初熟时。
德州同年李文众招集见可园二首·其一
作者：查慎行
朝代：清
体裁：七言律诗

东风有约出京华，弭棹相寻到水涯。得地百年因种树，留春一日为看花。亭台纵好须贤主，子弟多才必世家。直得此间成茗艼，瓮头墨露不须赊。
德州同年李文众招集见可园二首·其二
作者：查慎行
朝代：清
体裁：七言律诗

槐阴小径转閒坊，犹记田家旧草堂。归路重经疑昨梦，名园欲别惜韶光。浓熏酒气荼蘼架，翠滴苔痕薜荔墙。最爱一轩幽绝处，紫藤花罩读书床。
德州留别田雨来编修
作者：查慎行
朝代：清
体裁：五言律诗

帝里经年别，书来少北邮。故人多请假，游子暂稽留。风雨灯前话，江湖梦里舟。一筇双不借，行踏半塘秋。
德州道上咏雾凇花
作者：查慎行
朝代：清
体裁：七言律诗

雾隐孤城去转遥，晓程十里爱琼瑶。冰声策策初疑叶，雪片离离尽缀条。纤指乱垂弦下柱，折钗争堕舞时腰。最怜顷刻同开谢，只费三竿日便消。
德闻侄以先京兆公加赠嘉议大夫诰命一轴见示敬题于后
作者：查慎行
朝代：清
体裁：古风

吾宗京兆之子孙，当时济济推清门。大贤馀泽久渐替，先代龙章今仅存。族谱亭前一回首，欲斥斯人言可丑。若教此轴落渠家，卖珠毁椟夫何有。珍藏似尔岂非贤，中有诒谋二百年。科名仕宦寻常事，世业终须孝友传。
忆庭前红梅
作者：查慎行
朝代：清
体裁：七言绝句

小树难逃旷劫灰，花时两度忆红梅。白头岂复赏颜色，未免有情因手栽。
念奴娇·赠别碧纹录事
作者：查慎行
朝代：清
体裁：词

寻春较晚，人都笑、小杜旧时光景。曲港桥通门启处，翠柳红薇交映。唤起梳头，恹恹犹带，中酒催花病。有心绛蜡，夜阑留照双影。却是我未成名，匆匆轻别了，翻嫌薄倖。此意沉吟行复住，不为石邮风紧。明日回头，离烟恨水，多少愁人境。问重来约，叮咛莫似瓶井。
怀侄绍
作者：查慎行
朝代：清
体裁：五言律诗

闻汝携妻柩，辞亲自北旋。荒凉传旅食，迢递趁租船。野烧千林断，河冰十月坚。可无书一纸，安稳报残年。
怀叶邓林副使播州
作者：查慎行
朝代：清
体裁：七言律诗

重峦叠嶂锁空壕，蜀徼孤城近不毛。佛现催晴秋闪闪，鬼车啼雨暮骚骚。宦途载涉应知味，乡梦频归可惮劳。计日江南秋信好，黄花酒熟待登高。
怀宁刘东皋明府招饮蔷薇花下
作者：查慎行
朝代：清
体裁：古风

江城十日九日风，游丝落絮飘晴空。春光却在令君宅，别馆布席依芳丛。竹篱半庭添曲折，叶幌一架穿玲珑。不知花头几万朵，但觉香霭浮帘栊。晚霞烘天鹤顶赤，杯面倒影鱼鳞红。小胥抄诗浣清露，狂客嘘气摅烟虹。人言簿书妨作达，正坐才短心憧憧。如君治剧本閒暇，岂有尘雾能相蒙。神清政简若无事，佳兴自与游人同。不辞小户径沾醉，髣髴置我葡萄宫。酒阑更话十年旧，独惜座上无车公。
怀柔道中遇雨是日驻跸密云
作者：查慎行
朝代：清
体裁：七言律诗

七渡河边过綵斿，坡坨高下入檀州。午阴侧帽消朱夏，细雨垂鞭似早秋。地险一军资障塞，时清三辅奉宸游。厗奚父老争扶杖，隔岁重攀翠辇留。
总宪蒋�庵先生挽词二首·其一
作者：查慎行
朝代：清
体裁：五言律诗

副相声华重，恢然德宇宏。青云多故吏，黄阁是门生。气压松阡肃，霜留柏府清。宪台传故事，存没傋哀荣。
总宪蒋�庵先生挽词二首·其二
作者：查慎行
朝代：清
体裁：五言律诗

帝里移家久，堂开绿野宜。庭惟栽玉树，坊亦号灵芝。卿月流丹旐，商飙卷素帷。薤歌声咽处，惨动是南司。
恒斋邀尝桑落酒同竹垞赋二首·其一
作者：查慎行
朝代：清
体裁：七言绝句

哆口长瓶压手杯，隔帘锵器为亲开。不愁更欠寻常债，每过朱家醉始回。
恒斋邀尝桑落酒同竹垞赋二首·其二
作者：查慎行
朝代：清
体裁：七言绝句

石湖诗句也风流，橘露松舫品最优。五斗蒲桃真浊味，肯将石室换凉州。
恩许扈跸诸臣戴草笠
作者：查慎行
朝代：清
体裁：五言律诗

台笠都人制，黄冠野服姿。直疑云覆顶，不怕雨催诗。凉燠俄能换，阴晴两自宜。从臣齐戴德，美荫荷皇慈。
恩赐上驷院马一匹恭纪七言排律十六韵
作者：查慎行
朝代：清
体裁：七言排律

万里平沙属庆丰，更申囧命牧騊駥。如荼如火千峰上，为锦为云一望中。有駜幸随观坰野，上襄敢冀赐行宫。房星烛地光先见，电影流天泽下通。玉勒金羁新改控，雕鞍黄帕旧曾蒙。丹青妙合将军画，声价高踰都护骢。缓辔追陪双仗近，着鞭先后八人同。细看六印犹钤膊，乍拂三花待剪鬉。不分牵来游果下，且教行处避芳丛。疾徐本具驯良性，安稳宁资调习功。筋力将衰蒙圣鉴，嘶鸣欲效托微衷。院中例借知应免，众里齐驱学渐工。躞蹀身轻辞社燕，飞扬队逐入关鸿。食贫惭愧薪刍俭，种贵夸张皂枥空。照夜俄看归路白，经春旋试软尘红。翔麟苑与飞龙厩，蕃锡恩深念匪躬。
恩赐佛手柑恭纪
作者：查慎行
朝代：清
体裁：七言律诗

筠笼珍重贡炎方，罗帕玲珑照玉堂。缥蒂经时犹带绿，芳苞映日已全黄。长随锦荔迎凉到，远胜新橙透甲香。别与传柑增掌故，立秋时节赐山庄。
恩赐哆啰雨衣恭纪
作者：查慎行
朝代：清

短褐频趋道路尘，青毡犹是向来贫。为怜褦襶随朝士，特赐哆啰出罽宾。燥湿推恩惭厚庇，短长称意荷终身。从今听雨听风候，儤直堪夸楯梐人。
恩赐哆啰雨衣恭纪
作者：查慎行
朝代：清
体裁：七言律诗

短褐频趋道路尘，青毡犹是向来贫。为怜褦襶随朝士，特赐哆啰出罽宾。燥湿推恩惭厚庇，短长称意荷终身。从今听雨听风候，儤直堪誇楯梐人。
恩赐御书扇恭纪
作者：查慎行
朝代：清
体裁：七言律诗

圣藻光腾宝箑中，五明开处润濛濛。招携满苑松杉气，披拂微凉殿阁风。鹊羽午摇炎炽散，麝煤香迸汗珠融。捧归当暑先珍袭，箧笥缄恩托始终。
恩赐御书敬业堂扁额恭纪十六韵
作者：查慎行
朝代：清
体裁：五言排律

清暑时多暇，行宫日正长。君王亲翰墨，侍从沭恩光。是璧皆盈尺，如椽总倍常。因心成变化，运肘示端方。山海峰涛壮，龙鸾爪翅张。尧文开盛世，羲画掩前王。帝赉优无比，臣衷惧莫当。身虽依广夏，家本住穷乡。忆在儿童日，亲随子弟行。长贫惟立壁，短晷或然糠。风雨留先筑，柴荆指旧庄。业传惭肯构，敬止念维桑。幸获支门户，终难荷栋梁。数椽天一角，万岁字中央。邻叟来扶杖，姻亲贺满堂。承家期世守，祝国永无疆。
恩赐御园十种蒲桃恭纪蒲桃四哈密公领孙五琐琐蒲桃六哈密绿蒲桃七哈密红蒲桃八哈密黑蒲桃九哈密白蒲桃十马乳蒲桃）
作者：查慎行
朝代：清
体裁：七言律诗

上林名果味芳鲜，采摘均从雨露边。色借紫青相照曜，颗分大小各匀圆。流来马乳香先噀，酿出龙池品尽仙。便与樱桃同饱食，纪恩难罄益州笺。
恩赐新刻御制诗集恭纪二首·其一
作者：查慎行
朝代：清
体裁：七言律诗

宵旰孜孜四十年，元音和畅在诗篇。天章久与丝纶播，御集新成琬琰镌。逸韵铿金还戛玉，祥风户诵复家弦。关睢麟趾胥王化，诗教原推雅颂先。
恩赐新刻御制诗集恭纪二首·其二
作者：查慎行
朝代：清
体裁：七言律诗

武功文德并宣扬，间采风谣到省方。耕凿万方民击壤，箫韶九奏帝垂裳。典谟媲美尊虞夏，花月成篇陋汉唐。拜捧瑶编还惕息，难凭讽咏荅恩光。
恩赐白金二百两恭纪十韵
作者：查慎行
朝代：清
体裁：五言排律

窃禄清华地，沾恩湛露天。朱提颁少府，白镪逮微员。优倍三年俸，荣踰万选钱。贶非金穴比，旨自玉堂宣。重马归时载，空囊补处穿。春衣还质库，客座设青毡。暴富邻翁问，长贫爨婢怜。每持清白诫，长望子孙贤。不敢辜君惠，行将置墓田。孤生馀顶踵，感涕为光先。
恩赐砥石山绿砚恭纪十韵
作者：查慎行
朝代：清
体裁：五言排律

扁石登廊庙，良工费网罗。出应逢盛际，名始著岩阿。养璞埋云雾，呈材仰琢磨。润流花上露，青刷雨中荷。眉子殊难匹，陶泓讵足多。祇宜供玉案，敢望赐銮坡。染翰恩长被，含毫分已过。拜嘉诚异数，荣捧并词科。彩笔濡双管，隃糜试一螺。便应焚旧砚，涓滴浥馀波。
恩赐羔皮袍料恭纪
作者：查慎行
朝代：清
体裁：七言律诗

授衣时节恰归期，裘敝重叨圣主慈。饱食始知肥羜美，敌寒尤觉乳羔宜。制成刀尺怜柔毳，省对冰霜凛素丝。行与都人还示俭，三英五緎在风诗。
恭和御制为考试叹原韵
作者：查慎行
朝代：清
体裁：五言律诗

圣主严科诏，深期积习更。怜才程玉律，警俗发钟声。既往应知悔，将来勿任情。钦哉奉明命，勉矣立修名。
恭和御制初夏新晴较射
作者：查慎行
朝代：清
体裁：五言律诗

淑气迎新夏，华驺出晓晴。隔花初树鹄，穿叶不惊莺。月满开弓势，风高应羽声。谁知圣人意，耀德本无争。
恭和御制咏鸟枪原韵
作者：查慎行
朝代：清
体裁：七言律诗

錽金浴铁制新传，万丈光生掌握前。命中巧踰弓入彀，发机突并鸟争先。毛风血雨来千里，电瞫雷�彻九天。一震馀威收有截，坐令寰宇靖烽烟。
恭和御制山左丰年歌原韵
作者：查慎行
朝代：清
体裁：古风

周官荒政皆仁政，散利恒先重民命。平时蓄众道维慈，临事承天心以敬。五行畴范推皇建，九扈农祥视晨正。尧汤水旱其数然，补救由人乃前定。吾君御宇轸恤频，流膏沛润沾幽沦。厚培亭毒煦春律，峻极穹盖函秋旻。偶逢小眚占俗俭，特涣大号赒氓贫。开仓立发千万亿，遣吏遍荷咨诹询。飞鸿在野集在泽，六府九纪咸平均。东人谁能忘帝力，艰食俄闻奏鲜食。禾苗长�二麦登，鼓腹依然安作息。向来�虑每宵衣，至是天颜同霁色。明朝尺一传山庄，帝庸作歌庶事康。太平有象省惟岁，饥溺巳拯犹如伤。豳风十月献朋酒，群祝万寿期无疆。可知先忧后乐意，覆载莫媲恩难量。小臣矢诗纪上瑞，更愿岳牧勤官方。
恭和御制立秋喜霁
作者：查慎行
朝代：清
体裁：七言律诗

圣主如天惠泽周，与民同乐每先忧。归云夜散檐头雨，沃土人耕化外州。野鹤报晴初戛戛，良苗入望巳油油。诗成共识皇情豫，白藏新占岁有秋。
恭和御制除日晚宴原韵
作者：查慎行
朝代：清
体裁：七言律诗

景运循环纪始终，年年嘉庆与民同。钧天律转冰霜候，大地春回雨露功。诏许勋庸承曲宴，时无水旱廑宸衷。小臣与凛丰侯戒，既醉恩深圣训中。
恭祝万寿诗十二章·其一
作者：查慎行
朝代：清
体裁：五言律诗

瑞霭凝丹陛，祥烟拥紫宸。万年三月节，四海一家春。礼乐调元化，讴歌属圣人。敷天多望幸，特为举时巡。
恭祝万寿诗十二章·其七
作者：查慎行
朝代：清
体裁：五言律诗

一览江天阔，长流圣泽深。晴霞开海面，塔火照波心。御墨蛟龙势，仙韶鸾鹤音。扶桑占喜气，来往快登临。
恭祝万寿诗十二章·其三
作者：查慎行
朝代：清
体裁：五言律诗

见说山东叟，欣观德化成。蠲租怜岁俭，赐粟惠春耕。不息天行健，无私帝好生。活人馀百万，轸恤荷皇情。
恭祝万寿诗十二章·其九
作者：查慎行
朝代：清
体裁：五言律诗

千顷颇黎色，重为明圣开。宸章悬日月，睿藻焕亭台。桃李乘时放，烟波拂棹来。湖山真有幸，直作小蓬莱。
恭祝万寿诗十二章·其二
作者：查慎行
朝代：清
体裁：五言律诗

睿虑周遐迩，皇猷冠古今。尧阶三尺土，舜乐五弦琴。德自重熙洽，恩沾寿考深。万方均乐育，帝谓本无心。
恭祝万寿诗十二章·其五
作者：查慎行
朝代：清
体裁：五言律诗

銮舆亲阅视，河水正平堤。西受清淮弱，东趋沧海低。一条铺练带，千里亘虹霓。永纪随刊绩，朝宗万国齐。
恭祝万寿诗十二章·其八
作者：查慎行
朝代：清
体裁：五言律诗

春水江南路，巡游纪昔年。观风来海峤，问俗上吴船。淳朴安耕凿，繁华辍管弦。天颜知有喜，康阜胜从前。
恭祝万寿诗十二章·其六
作者：查慎行
朝代：清
体裁：五言律诗

川岳怀柔日，乾坤奠丽中。安流归圣算，平土奏神功。桑柘连村远，来牟入望同。不教传警跸，到处听呼嵩。
恭祝万寿诗十二章·其十
作者：查慎行
朝代：清
体裁：五言律诗

秦淮民望切，归路又重经。二水春流碧，三山爽气青。香烟迎不断，翠辇过还停。爱戴心如一，争看万寿屏。
恭祝万寿诗十二章·其十一
作者：查慎行
朝代：清
体裁：五言律诗

宵旰勤三事，清廉勉六曹。与民同后乐，为政必先劳。优诏辞尊号，回銮沛雨膏。巍巍功德在，峻极孰争高。
恭祝万寿诗十二章·其十二
作者：查慎行
朝代：清
体裁：五言律诗

地久天长运，河清海晏期。九如争献颂，三祝并摛词。谫陋叨殊遇，颛愚仰圣慈。自惭同小草，依托上林枝。
恭祝万寿诗十二章·其四
作者：查慎行
朝代：清
体裁：五言律诗

翠岫三千丈，崔巍上岱宗。金泥除汉策，玉检陋秦封。旗拂天门树，云开日观峰。仙山留五老，拥盖候飞龙。
恭祝皇上万寿诗四章·其一
作者：查慎行
朝代：清
体裁：七言律诗

凤纪龙飞五十年，周天景运正中天。众星拱极云霄上，万国瞻光日月前。难老祥徵仁者寿，诞生圣在佛之先。欲知帝力占氓俗，击壤吹豳遍八埏。
恭祝皇上万寿诗四章·其三
作者：查慎行
朝代：清
体裁：七言律诗

厚泽深仁物物沾，算从动植到飞潜。日晅风动恩威并，秉钺垂衣创守兼。久运乾行神倍王，屡辞尊号德弥谦。太和宇宙无彊庆，长愿春随闰岁添。
恭祝皇上万寿诗四章·其二
作者：查慎行
朝代：清
体裁：七言律诗

炉香馤馤护枫宸，花甲循环历象新。玉烛万年三月节，鸿钧一气四时春。辟门典旷收群士，锡福畴多及庶民。黎老祝釐还自贺，儿孙同作太平人。
恭祝皇上万寿诗四章·其四
作者：查慎行
朝代：清
体裁：七言律诗

极盛皇猷冠古今，无涯圣学仰高深。已隆咸五登三业，犹廑尧咨舜儆心。天大固知难绘画，人欢争欲效讴吟。小臣拜手情尤切，十载蒙恩在禁林。
恭谒白鹿书院
作者：查慎行
朝代：清
体裁：五言律诗

五百僧房外，岿然一讲堂。曾蒙君子教，似到圣人乡。六代诗书泽，千秋翰墨光。老思归宿地，端合扫门墙。
恭谒阳明书院
作者：查慎行
朝代：清
体裁：七言律诗

不遣先生成谪宦，谁将理学辟荒榛。后来事业皆由此，异俗诗书遂有人。复壁只今留绝徼，劫灰终古怨亡秦。讲堂亦与兵戈厄，马踏空阶万瓦尘。
恺功侍读惠宣德纸走笔谢之二首·其一
作者：查慎行
朝代：清
体裁：七言绝句

小印分明宣德年，南唐西蜀价争传。侬家自爱陈清款，不取金花五色笺。
恺功侍读惠宣德纸走笔谢之二首·其二
作者：查慎行
朝代：清
体裁：七言绝句

九万山阴何敢望，澄心百幅亦应难。从今稍变欧梅例，一首诗须博一番。
恺功侍读扈从至杭喜成二律·其一
作者：查慎行
朝代：清
体裁：七言律诗

梦想清游十载馀，此来兼得侍銮舆。一厨自展将军画，三箧行随秘监书。不少吟联传馆阁，可无长策佐河渠。自从南涉江淮后，司马文章世不如。
恺功侍读扈从至杭喜成二律·其二
作者：查慎行
朝代：清
体裁：七言律诗

扈从风流别一家，得官毕竟要清华。曾冲漠北多番雪，及看江南两月花。春服几人还戏彩，寺门无壁不笼纱。留君暂作湖山住，计日头纲待赐茶。
恺功将有塞外之行邀余重宿郊园赋此志别
作者：查慎行
朝代：清
体裁：古风

今年夏多雨，所向泥涂妨。君家近水园，一溪绿泱泱。谓宜着冗士，涧户延清光。岂惟洗尘埃，直欲忘炎凉。故人督我懒，促我赴举场。明知计大谬，聊逐槐花忙。初秋束书出，临行意回遑。僦居宣武门，人海昏茫茫。犹疑清夜梦，流水绕我床。昨朝急足来，扣门语徬徨。闻子有远适，结束随龙骧。腰悬八札弓，行逐楯梐郎。可怜非汝好，所用违其长。忆子从我游，翩翩富辞章。十三见头角，已在成人行。今来猛绩学，下笔尤老苍。贯穿及韩苏，结撰卑齐梁。居然希作者，耻与时颉颃。玉之使有成，远到讵易量。重来忍言别，恋恋林泉傍。为我扫庭除，故榻仍在房。小雨洒篱落，杂花间红黄。苦为一宿留，故意不可忘。子才百事能，皇路今方将。我衰万念冷，逝当返耕桑。浮萍寄波涛，聚散原无常。参辰渺河汉，耿耿遥相望。勖哉平生言，卒以初愿偿。无为怆离合，万里如一堂。
悯农诗和朱恒斋比部
作者：查慎行
朝代：清
体裁：古风

豳风本王业，稼穑知艰难。立政务明农，化理自古然。我从田间来，疾苦粗能言。请陈东南事，约略得其端。初冬下菽麦，深沟及春前。根株载培护，益使土力坚。麦黄未及秋，晚蚕又催眠。祈晴三四月，雨水翻连绵。针水分稻秧，袯襫行耨田。时方仰膏雨，杲杲恒当天。炎威一熏灼，泥淖同熬煎。委身沸汤中，辛苦少所便。好风槐柳下，欲往不暂閒。老稚亦靡宁，桔槔远吸川。或防雾损花，又恐虫伤根。半年垄亩畔，力竭心亦殚。如此冀西成，食报理或存。但令亩一钟，岁事幸告竣。私租入富室，公税输县官。所馀尚无几，未足偿勤拳。况逢水旱加，往往多颠连。逃亡等无地，刍牧肯见怜。高位有仁人，垂听宜恻焉。所以古大臣，农事恒惓惓。流移进图绘，咨儆陈风愆。有时亟施赈，诏旨辄擅专。有时抚疮痍，逋赋请悉蠲。不上封禅书，不献羽猎篇。乾坤生生机，君相操微权。一念苟悯恤，惠风自遐宣。矧今天子圣，绥邦必丰年。
惊蛰前一夕大雪压折庭梅一桠
作者：查慎行
朝代：清
体裁：五言律诗

惊蛰庭梅发，方当烂熳期。横遭连夜雪，压折近窗枝。枯菀原关数，猗傩讵有知。老翁为蚤起，惆怅独移时。
惊蛰前二日偕寒中德尹西阡探梅
作者：查慎行
朝代：清
体裁：七言律诗

夜闻枕底殷殷雷，晓约酒伴寻春来。流云欲酿社翁雨，惊蛰尚悭人日梅。南枝北枝浑未动，一朵两朵俄先开。婆娑其下索共笑，头白更何烦汝催。
惊蛰后二日雷雨大作
作者：查慎行
朝代：清
体裁：古风

天地久闭藏，云雷动盈满。岂其震群蛰，端用起我懒。晨兴拓窗望，雨脚垂箭簳。户户烟气微，村村农事缓。园中菜罕茁，野外麦犹短。饥馑适荐臻，桑榆乏馀暖。婢依悬釜立，童负湿薪返。一老方坐惭，得餐宁论晚。
惊闻绍侄天津之讣四首·其一
作者：查慎行
朝代：清
体裁：五言律诗

急足三千里，俄来告汝终。适当风雨后，惊起梦魂中。掩面泪交迸，附书哀莫穷。西邮兼北讣，何以慰而翁。
惊闻绍侄天津之讣四首·其三
作者：查慎行
朝代：清
体裁：五言律诗

新妇为�妇，犹迟庙见辰。妆奁资药物，衰绖换綦巾。割股初拚命，回肠为奉亲。古来称节孝，嗟尔未亡人。
惊闻绍侄天津之讣四首·其二
作者：查慎行
朝代：清
体裁：五言律诗

弱冠充乡贡，今经十四年。得名时最蚤，不寿世争怜。京雒交游重，家门友爱传。细思无夭理，我惨但呼天。
惊闻绍侄天津之讣四首·其四
作者：查慎行
朝代：清
体裁：五言律诗

二月占初吉，依依话北征。半年疏问讯，一别判幽明。家已丁衰运，天胡厄后生。眼枯垂白叟，未死得无情。
惜红衣·金鱼
作者：查慎行
朝代：清
体裁：词

瑶瓮盛苗，银床转水，十分爱养。日日来看，问甚时才长。红鳞欲透，渐小队、尾株分样。两两。净绿涵空，足庭阶清赏。美人闲想。竹叶为船，吹风戏来往。镜光忽皱，牵动檐蛛网。恰是一群惊避，没处几痕圆浪。待縠纹旋细，又噞丝萍叶上。
惜馀春慢·王桐村新葺小轩索题句
作者：查慎行
朝代：清
体裁：词

堂笏犹存，檐牙未落，佳处略烦结构。移将鸡栅，扫却虫窠，顿觉规模非旧。花外清阴又添，竹补三竿，弓开一肘。喜南荣北槛，绝无尘到，坐消閒昼。真不碍、野老墙低，书声出屋，儿比王商能秀。水门系艇，两两欢迎，开径频来社友。我欲从君卜邻，初念逡巡，甚时始就。但等閒、荒了先庐，不愿诸甥似舅。
惠研溪庶常从京邸寄到吴超士见怀诗四章次韵奉酬并简研溪·其一
作者：查慎行
朝代：清
体裁：七言律诗

故人隔座呼同舍，花底移樽醉小楼。散作两萍漂水面，远烦尺鲤到沙头。狂名自悔逃难稳，归志差坚挽不留。一窖黄尘残梦外，为君牵动十年愁。
惠研溪庶常从京邸寄到吴超士见怀诗四章次韵奉酬并简研溪·其三
作者：查慎行
朝代：清
体裁：七言律诗

黄羊枰上守枯棋，讶许人间独亢眉。一戒早开元亮酒，半年迟荅畅当诗。回肠径路梯空险，彻骨冰霜造物慈。嬴对村童开口笑，竿头新作钓渔师。
惠研溪庶常从京邸寄到吴超士见怀诗四章次韵奉酬并简研溪·其二
作者：查慎行
朝代：清
体裁：七言律诗

飘瓦虚舟岂有因，谁当入爨惜劳薪。潜形那避含沙射，沈璧何来按剑嗔。桂树丛荒招隐伴，杨花风堕倦游人。白衣苍狗须臾事，醉眼看来分外新。
惠研溪庶常从京邸寄到吴超士见怀诗四章次韵奉酬并简研溪·其四
作者：查慎行
朝代：清
体裁：七言律诗

卧听门前剥啄声，书来犹劝束装行。贫逢闰岁增薪米，病过新秋减送迎。凉雨半窗初到竹，碧莼千里正宜羹。也应世味多忘却，除是难忘故旧情。
慈寿寺
作者：查慎行
朝代：清
体裁：古风

摩诃庵西慈寿寺，老树盘礴争奇雄。当门古塔少梯级，合沓直上烟霄空。回廊二千五百步，一一画壁堆青红。仙山鬼府靡不有，搜神志怪殊未工。云旗飘飘翳白日，閟殿肃肃来阴风。不知兹寺创何代，负墙古佛尘相蒙。居僧两三乞食去，好事欲问嗟无从。手揩双眼看碑碣，岁月却记明神宗。是时海内际清晏，嗣皇冕藻年方冲。鸡鸣问寝驻铜辇，瑞莲献赋归新宫。一朝家法古无匹，圣母不在垂帘中。偶营绀宇祝万寿，未可概议物力穷。百馀年来就颓废，钟鼓尚与邻庵通。君不见内官葬域抱山麓，异时祠庙还穹窿。
戊寅元旦
作者：查慎行
朝代：清
体裁：七言律诗

屋头初日霭春晖，梅蕊看成豆粒肥。扣齿焚香吾起早，敲门投刺客来稀。旧梳白发新逾短，贫炼初心老肯违。苦觉鹤山闻道晚，方知四十八年非。
戊寅除夕
作者：查慎行
朝代：清
体裁：七言律诗

手中蓍掷流光过，老境犹弯寸寸弓。乡曲无医怜病妇，米盐何物累衰翁。一家悬磬丰年后，万事挑灯此夕中。那不痴騃逐儿女，试看秃鬓已还童。
戊戌秋陶庵中丞由粤东巡澥入都道经吾里枉使见存山肴村酿追送于黄湾传舍长律志别十六韵
作者：查慎行
朝代：清
体裁：五言排律

道远驱驰数，恩深出入劳。两年开幕府，六月载星旄。溟展垂天翼，山移戴角鳌。先声飞组练，小队偃弓刀。当暑佳眠食，沿途戒驿骚。仆夫非况瘁，王事有游敖。重译销熢燧，单车沛雨膏。来观沧海日，及赋曲江涛。窃听诗篇富，悬知气象豪。前旌临敝邑，枉讯到吾曹。衰贱才何有，先生谊独高。昨容修刺谒，今许赠言叨。后会殊难卜，馀欢又一遭。吟还催剪烛，节欲近题糕。野饷携蔬蔌，村沽载浊醪。敢邀驺从辱，三径满蓬蒿。
戏为四绝句呈西厓桐野两前辈·其一
作者：查慎行
朝代：清
体裁：七言绝句

碧海鲸鲵杜陵老，虚空騄駬玉川翁。后生不自量才力，却道同游羿彀中。
戏为四绝句呈西厓桐野两前辈·其三
作者：查慎行
朝代：清
体裁：七言绝句

百年神物在泥蟠，俗笔多从委蜕看。谁遣通身鳞甲活，画龙容易点睛难。
戏为四绝句呈西厓桐野两前辈·其二
作者：查慎行
朝代：清
体裁：七言绝句

颠倒波涛拆海图，补将百衲缀诸于。天机云锦非鸳绣，纵有金针度得无。
戏为四绝句呈西厓桐野两前辈·其四
作者：查慎行
朝代：清
体裁：七言绝句

不知此曲唱谁家，第一灯传梵释迦。妙处可容添语句，故应微笑对拈华。
戏咏案头哥窑唾壶盂
作者：查慎行
朝代：清
体裁：古风

小器托名制，流传自章一。咳唾承几人，今来入我室。我非王处仲，汝口保无缺。
戏恼德平令杨建垣
作者：查慎行
朝代：清
体裁：七言绝句

草接平桥水拍津，好风裙带跨驴人。清狂几许冶情在，惆怅自嫌官里身。
戏柬蔡铉升
作者：查慎行
朝代：清
体裁：七言绝句

饥凤轩前陨客星，璞庵殁后少诗朋。能谈五十年来事，一个隳官蔡铉升。
戏柬高要令王寅采同年
作者：查慎行
朝代：清
体裁：五言律诗

崧台君暂憩，云峤我间关。白发重携手，青春好驻颜。砚开鸲鹆眼，香点鹧鸪斑。割爱烦斟酌，无踰二者间。
戏答周柯云即以来诗中勤羸穷高四字为韵·其一
作者：查慎行
朝代：清
体裁：五言律诗

耄矣无新得，终焉失旧闻。业荒惭窳惰，时过悔翘勤。自署知非子，人嗤折角君。桑榆收太晚，馀照幸旁分。
戏答周柯云即以来诗中勤羸穷高四字为韵·其三
作者：查慎行
朝代：清
体裁：五言律诗

黔娄为妺婿，晚境略相同。海角支离叟，人间潦倒翁。鼠饥辞米盎，蠹饱恋书丛。颇笑韩夫子，为文欲送穷。
戏答周柯云即以来诗中勤羸穷高四字为韵·其二
作者：查慎行
朝代：清
体裁：五言律诗

去日多于发，消閒事事宜。花宁烦助长，杖或借扶羸。兴到三杯酒，唫成五字诗。偶然来熟客，亦复著饶棋。
戏答周柯云即以来诗中勤羸穷高四字为韵·其四
作者：查慎行
朝代：清
体裁：五言律诗

似誉亦如嘲，多承一字褒。稍知辞世易，敢作闭门高。廓落容吾辈，夸毗听汝曹。枯松元早偃，不是傲蓬蒿。
戏题吴宝崖杖头贳酒图小照
作者：查慎行
朝代：清
体裁：七言绝句

新丰酒价逐年增，�尔粗豪老尚能。一醉径须倾五斗，百钱才可博三升。
戏题旅壁画龙
作者：查慎行
朝代：清
体裁：七言绝句

谁言尤物性难驯，长养方成爪角鳞。画手不然争貌得，可怜曾傍豢龙人。
戏题曹希文写生蒲萄册
作者：查慎行
朝代：清
体裁：古风

东郭盐，咸阳冶。朝入羊，暮骑马。生不愿封万户侯，亦不愿领西凉州。但愿蒲萄垂乳比桑葚，日日饱啖只学林间鸠。若使一官值五斗，家家争酿蒲萄酒。枝头无，纸上有，谁能截取老僧手。
戏题禹鸿胪八瞽图次韩慕庐先生原韵
作者：查慎行
朝代：清
体裁：古风

万灶烧松倾漆斛，轻薄纷纷画不足。一翁高坐称瞽师，七子团团列无目。然虽无目耳未聋，十事传闻九捧腹。牛头马脯闹屠肆，雌霓雄虹争捲握。鼎彝真赝两诋娸，奁轴成亏互翻覆。得之隋掌快呈珠，失者周闲嗟丧騄。何如混沌初不凿，大璞全真方是玉。可怜多少不盲人，白日光中衒萤烛。
戏题陈叔毅桃叶渡江图小照二首·其一
作者：查慎行
朝代：清
体裁：七言绝句

三生一梦坐多情，谪向江湖是酒星。桃叶桃根双姊妹，可堪随汝作浮萍。
戏题陈叔毅桃叶渡江图小照二首·其二
作者：查慎行
朝代：清
体裁：七言绝句

词赋江关渐白头，倩人扶上木兰舟。殷勤听唱公无渡，不为风波也合休。
或云紫藤花蕊可瀹以点茶下酒从自怡园采一斗许试之香味果清绝戏作一诗柬陈南麓都谏周桐野侍读两家富有此花故以方法报之
作者：查慎行
朝代：清
体裁：古风

牛酥煎牡丹，方法传自昔。藤花故见遗，开谢任狼籍。客从山中来，云此堪龃齰。贫家乏饾饤，一味忍轻掷。饰庭虽无缘，谋野乃有获。郊园腓百卉，高蔓走千尺。璎珞垂紫英，晴光烛晨夕。畦丁幸许致，烂熳助采摘。一一柳贯鱼，顷筐手亲劈。天生物无弃，秪在人爱惜。于湘昧食经，试以巳意逆。水瀹既良方，火攻非下策。屏除蜀椒辣，点缀吴盐白。果然发芳鲜，出釜登几席。岂惟悦我口，亦用酬吾客。人谁知正味，事喜出创辟。明朝驰短笺，郑重告诗伯。两家富旨蓄，迨此花满格。俯笑王浚冲，营私钻李核。仰惭陆鲁望，未免�菊癖。
房师汪东山先生请假奉太夫人南还留秋帆图卷子命题敬赋四绝句·其一
作者：查慎行
朝代：清
体裁：七言绝句

秋兴赋罢赋閒居，首路争看侍板舆。此乐季鹰浑未识，区区归计为鲈鱼。
房师汪东山先生请假奉太夫人南还留秋帆图卷子命题敬赋四绝句·其三
作者：查慎行
朝代：清
体裁：七言绝句

宦海茫茫讵有涯，急流几个赴归期。霜前吾谷秋如锦，算是扁舟到岸时。
房师汪东山先生请假奉太夫人南还留秋帆图卷子命题敬赋四绝句·其二
作者：查慎行
朝代：清
体裁：七言绝句

一声天上听胪传，小住蓬山巳四年。来与乡人重换眼，五湖别自有神仙。
房师汪东山先生请假奉太夫人南还留秋帆图卷子命题敬赋四绝句·其四
作者：查慎行
朝代：清
体裁：七言绝句

一条清况冷冰衔，十幅西风稳布帆。公去我留缘底事，拟因苦笋脱朝衫。
扈从山庄避暑出都口占
作者：查慎行
朝代：清
体裁：七言绝句

又是山庄扈跸时，赐衣重著马重骑。边人望幸经初㐲，闰岁君王避暑迟。
打冰词
作者：查慎行
朝代：清
体裁：古风

寒光射川如浴铁，千艘万艘陷顽石。凿山通道古有之，河伯凭坚蚁难穴。官船自倚人力强，冰椎乱击船两傍。船头乍开船尾结，去岸却泊河中央。篙师笑谓官勿尔，世路升沈总如此。若将人力与天争，倒捲天河应泻水。
打鱼庄遇西塞公归舟述旧有作
作者：查慎行
朝代：清
体裁：七言律诗

长安棋局莫深论，秉烛依然近酒樽。烟火一帆春去国，关河双鬓雪添痕。尝鼋宦味经调鼎，罗雀交情散署门。记取故人垂老别，病归犹感向时恩。
打鱼歌
作者：查慎行
朝代：清
体裁：古风

秋池瀰瀰浏且平，罟师撒网初无声。绿玻璃碎镜光裂，一尾拨刺千头惊。蛙跳虾掷鰌鳝乱，似欲去此举族行。岂知纵舍固有道，竭泽之利吾忍争。老鱼势屈适就烹，死非其罪如韩彭。弱鱼力小如孩婴，分无倖理乃放生。本来于汝何厚薄，恩怨不入须忘情。可怜韩子不知足，一饱欲鲙东�鲸。终当不杀赋净业，毋以口腹戕生成。
扫花游·清明后一日再游枉山与山学禅师茶话
作者：查慎行
朝代：清
体裁：词

去城不远，被野趣招人，路回峰起。几家桃李。并隔花娅姹，高鬟相倚。弄袖风来，好片踏青天气。算多是。梦后韶光，眼前诗意。遥指方外地。有白发闲僧，萧然孤寄。前游省记。正残灯急雪，梅妆初试。转眼春深，又和叶、摘将青子。茶烟里。听钟声、再寻山寺。
扬州城外观灯船和友人韵二首·其一
作者：查慎行
朝代：清
体裁：七言律诗

琉璃一片映珊瑚，上有青天下有湖。岸岸楼台开昼锦，船船弦索曳歌珠。二分明月收光避，千队骊龙逐仗趋。不为水嬉誇盛事，万人连夕乐尧衢。
扬州城外观灯船和友人韵二首·其二
作者：查慎行
朝代：清
体裁：七言律诗

锦缆朱栏綵鹢群，满川春暖气如熏。倒窥银海千枝�，迸散金波五色云。雁齿初装虹有晕，鱼鳞不动水无纹。君王到处皆勤政，犹自宵衣坐夜分。
扬州慢
作者：查慎行
朝代：清
体裁：词

屈子亭荒，隐侯台废，沅江苦雾难晴。听鹧鸪叫处，又春水初生。问仙路、红霞远近，匆匆花事，愁满刀兵。但烟扶、残柳马鞭，青入空城。风流司马，向诗篇、都寄閒情。有曲度南音，采菱归晚，白马湖平。并入竹枝歌里，游人去、流尽滩声。念刘郎前度，也如杜牧三生。
扬州换船吴孝廉次侯至舟次相晤口占志别
作者：查慎行
朝代：清
体裁：七言绝句

吴生知我停征棹，先枉高轩向水滨。差喜同年还有后，剧伤旧好绝无人。
扬州遇杜苍略
作者：查慎行
朝代：清
体裁：七言绝句

龙眠又继黄冈殁，江左风流迹已陈。今日听君谈往事，如逢天宝旧宫人。
扶犁叟
作者：查慎行
朝代：清
体裁：五言律诗

伛偻出茅茨，扶犁长恐迟。辛勤怜一叟，游惰听群儿。巢燕将雏候，耕牛舐犊时。人情略相似，老者近乎慈。
抄书三首·其一
作者：查慎行
朝代：清
体裁：七言绝句

人言冬是岁之馀，自分生涯伴蠹鱼。比似王筠犹有愧，白头方解手抄书。
抄书三首·其三
作者：查慎行
朝代：清
体裁：七言绝句

乌鸡已疗病风手，秋兔犹存见猎心。炳烛馀光吾若此，儿曹那不惜分阴。
抄书三首·其二
作者：查慎行
朝代：清
体裁：七言绝句

无数空花乱眼生，摩挲细字欠分明。西洋镜比传神手，八廓重开为点睛。
把犁图为汪荇洲前辈题二首·其一
作者：查慎行
朝代：清
体裁：七言绝句

宛转桥通曲折溪，绿阴南北岸东西。玉堂不少栽花地，为爱山村雨一犁。
把犁图为汪荇洲前辈题二首·其二
作者：查慎行
朝代：清
体裁：七言绝句

身占蓬池第一流，却从跨凤想骑牛。山中宰相他年事，不要黄金画络头。
折早梅一枝插菊花瓶中蒋酉君同年绘二隐图见赠并系以诗次韵奉詶
作者：查慎行
朝代：清
体裁：七言律诗

秋英春蕊忽交枝，耐久翻成邂逅期。高士累朝多合传，佳人绝代少同时。不争犯雪开能蚤，颇讶经霜萎独迟。何物报君图赠意，亟来花畔对倾卮。
折纸滩
作者：查慎行
朝代：清
体裁：古风

可怜尤溪滩，险于太行山。羊肠九折，有路犹可攀。折纸一折，乃在疾雷掣雷中央间。高下既悬绝，东西故弯澴，上滩不易下更艰。有生寄命脆如此，摇手休轻过折纸。
抱犊词
作者：查慎行
朝代：清
体裁：古风

东村牛祸秋不熟，别向村西买黄犊。买成抱上蹇驴骑，驴尾稀如翁鬓秃。驴今驮翁复驮畜，步步施鞭毋乃酷。人情厚薄从古然，或加诸膝或坠渊。
抱膝图赞
作者：查慎行
朝代：清
体裁：赞

圣贤之道，与杂霸异。孟卑管功，孔小管器。史官失职，世降而季。屈王佐才，侔于功利。彼卧者龙，孰窥涯涘。当其抱膝，闷如遁世。洎乎遇主，适会时至。于焉致远，于焉明志。儒者之效，章章如是。我师古人，得其大意。繄惟神契，非曰形似。学崇厥基，才历乎试。是庸作赞，栻目以俟。
拂水山庄
作者：查慎行
朝代：清

松圆为友河东妇，集里多编倡和诗。生不并时怜我晚，死无他恨惜公迟。峥嵘怪石苔封洞，曲折虚廊水泻池。惆怅柳围今合抱，攀条人去几何时。
拂水山庄三首·其一
作者：查慎行
朝代：清
体裁：七言律诗

名园未到巳神伤，指点云山入渺茫。老屋尚支秋水阁，墓田新拆耦耕堂。藤阴漠漠馀花紫，梧径离离夕照黄。犹有游人来买醉，两湖烟月属邻庄。
拂水山庄三首·其三
作者：查慎行
朝代：清
体裁：七言律诗

松圆为友河东妇，集里多编唱和诗。生不并时怜我晚，死无他恨惜公迟。峥嵘怪石苔封洞，曲折虚廊水泻池。惆怅柳围今合抱，攀条人去几何时。
拂水山庄三首·其二
作者：查慎行
朝代：清
体裁：七言律诗

沧桑残局等閒分，野史亭边日易曛。异代文章归纪述，盛时裙屐属传闻。画图梦蝶寻红豆，书劫焚鱼感绛云。留取旧栽花木在，罢官还说李司勋。
拔白诗
作者：查慎行
朝代：清
体裁：古风

人生疋庭树，官骸乃皮肤。树有花与叶，人有发与须。花叶本暂荣，须发那不枯。我今过四十，貌作山泽臞。忧患煎心神，奔驰瘁形躯。早衰理则尔，何用长吁嗟。双鬓久星星，见惯习与俱。白髭忽新变，刺眼生踌蹰。我欲撚使断，苦吟徒自愚。我欲媚后生，染之非丈夫。不如竟拔去，谁能忍斯须。初若蠹蚀叶，几片离根枝。又若耘除稂，良苗渐苏苏。尔来九十日，萌蘖喜绝无。养生素乏术，寸田任榛芜。何当斸黄精，白发并扫除。
拜星月慢·中元夜对月
作者：查慎行
朝代：清
体裁：词

素角乌乌，女垣东畔，圆月初生云表。斗柄旋回，射西方参昴。曲栏外，满地玲珑影动，压树栖鸦才到。渐过黄昏，又窥窗斜照。算愁边、何限凄清调。人无寐、凉意虫先报。此际谁不惊心，只閒房较早。念蛮中、天气晴时少。团圞处、忍负秋期好。唤僰僮、卷起疏帘，伴金波到晓。
拜星月慢·夜渡荆江时官军初下湖南
作者：查慎行
朝代：清
体裁：词

霜压疏篷，水衔柔舻，虎渡晚来催唤。刀尺寒衣，急砧声不断。孤帆色，渐入西南天地，背指江桥酒幔。第一签程，报公安小县。记今宵、旅宿辞津馆。清无寐、倦枕惟长叹。几番起视娄氐，泛中流才半。渐微茫、月随杨潭岸。湖天阔、燐火如星灿。又依依、移过前滩，起一行惊雁。
拟玉泉山大阅二十韵
作者：查慎行
朝代：清

地辟丹棱沜，天开裂帛湖。边冈环北极，列曜拱中枢。鞮驿销氛气，风云蓄睿谟。不忘神武略，独握帝王符。吉日将差马，先期已祭貙。桓桓齐步伐，肃肃选车徒。野旷金钲转，沙平玉帐铺。一人躬靺鞈，九校勇驰驱。鹅鹳知兵法，龙蛇入阵图。雪光明组练，寒律劲雕弧。忆昨三犁候，亲征万里逾。行间走英卫，麾下拔孙吴。挞伐声灵在，韬铃将相俱。诗人赓虎拜，士气动山呼。振旅时方暇，回銮日未晡。殊威宣逖土，同轨坦经途。典礼因时举，欃枪埽迹无。武功虽再缵，文德久覃敷。用逖昭无外，周防戒不虞。煌煌太平业，磐石巩皇都。
拟玉泉山大阅二十韵
作者：查慎行
朝代：清
体裁：五言排律

地辟丹棱沜，天开裂帛湖。连冈环北极，列曜拱中区。鞮译销氛气，风云蓄�谟。不忘神武略，独握帝王符。吉日将差马，先期巳祭貙。桓桓齐步伐，肃肃选车徒。野旷金钲转，沙平玉帐铺。一人躬靺鞈，九校勇驰驱。鹅鹳知兵法，龙蛇入阵图。雪光明组练，寒律劲雕弧。忆昨三犁候，亲征万里逾。行间走英卫，麾下拔孙吴。挞伐声灵在，韬钤将相俱。诗人赓虎拜，士气动山呼。振旅时方暇，回銮日未晡。殊威宣逖土，同轨坦经涂。典礼因时举，欃枪扫迹无。武功虽再缵，文德久覃敷。用逖昭无外，周防戒不虞。煌煌太平业，磐石巩皇都。
挂帆行
作者：查慎行
朝代：清
体裁：古风

船头船尾收铁猫，三尺五尺堆银涛。弓张帆腹机㴬箭，原树却走如奔逃。西山巳没烟雾里，初日欲吐春云高。须臾倏达直沽岸，风势未已犹颾颾。当前有关敢飞渡，又向津头卸帆住。
挂帆行六十里将抵界首风势转狂小舟不敢下闸戏成二绝·其一
作者：查慎行
朝代：清
体裁：七言绝句

闸口狂风撼柁楼，堤边惊浪聚浮沤。何妨暂作须臾住，只算荒湾遇石尤。
挂帆行六十里将抵界首风势转狂小舟不敢下闸戏成二绝·其二
作者：查慎行
朝代：清
体裁：七言绝句

石尤风紧人知避，我独逡巡避顺风。不谓有风行不得，挂帆何必急流中。
挽乔石林侍读
作者：查慎行
朝代：清
体裁：古风

本朝治水关全局，东下狂澜势难复。先生独以手障之，言卒施行身蚤逐。徵车北去全家惧，舁榇南归万人哭。百年阴德被淮扬，公在九原应瞑目。
挽吕晚村徵君
作者：查慎行
朝代：清
体裁：七言律诗

屠龙馀技到雕虫，卖艺文成事事工。晚就人谁推入室，蚤衰君自合称翁。才今渐少衣冠外，名果难逃出处中。身后有书休论价，也应少作愧杨雄。
损持见和前篇再叠韵奉酬
作者：查慎行
朝代：清
体裁：古风

君才如辘轳，倒捲百丈井。运斤乃成风，巧斲无匠郢。和章出神速，佳处心独领。斗险初以奇，好暇仍用整。余姿实驽钝，何敢望鞭影。未免竭蹶趋，因君聊一警。终焉免冠谢，老秃管城颖。有颜知自惭，在痛无不省。稍窥作者意，此事力难黾。一生坐好游，四牡蹙靡骋。忽悟旋已迷，不文焉用炳。北风吹短褐，暖律中微冷。逝收汗漫踪，少补桑榆景。乌犍叱两角，碧沼开半顷。欲回焦谷芽，如凿石田矿。赋才亦分定，造化岂可梗。君苗砚欲焚，边幅窘诗境。词华公等事，稼圃吾所请。
探春慢·上巳偕杨晚研汤西崖周桐野沈涧房万柳堂禊饮
作者：查慎行
朝代：清
体裁：词

宰相桥坊，太平风景，那回祓禊曾到。能几多时，再逢此会，柳亦随人渐老。绕堤千万树，恁春晚、偏如春早。只添对酒新鹅，未有啭枝黄鸟。闲数城南吟伴，剩杨汤周沈，旧是同调。水长芦根，烟开萍块，此段年光最好。从遣残阳堕，有初月、舒眉递照。醉尉相逢，何妨过申犯卯。
探春花再索实君和
作者：查慎行
朝代：清
体裁：五言律诗

本是丁香种，先从腊尾开。一丛疑积雪，繁蕊欲欺梅。南客今初见，新诗闷强裁。君看凡草木，犹带好春来。
推车岭
作者：查慎行
朝代：清
体裁：古风

奋身出绝险，深入得平地。玩情忘安危，履险识难易。凭高试北望，来路直如弃。枯株尽僵仆，樵采远莫致。野火岁烧林，虎狼何处避。前山有厉禁，僧律严于帅。渐入翠微天，濛濛杂烟气。
搭鱼诗
作者：查慎行
朝代：清
体裁：古风

昔读鱼具诗，纤悉苦难晓。今来江湖畔，意外骇机巧。竹竿二尺长，芳饵系其杪。曲钩浑不用，缗直影随表。濊濊水声中，鳞鳞出白小。有如拾蚌蛤，一一向盆沼。十不失二三，得心手驯扰。自从罔罟设，水族久莫保。此法古未传，吁嗟更谁造。庖厨穷口腹，物命例短夭。有情为恻然，放箸吾忍饱。
摩诃庵看杏花次司空公原韵
作者：查慎行
朝代：清
体裁：七言律诗

壶卢酒熟鸟催提，路转松回别有蹊。艳入繁枝停画鼓，淡教微雨洗花泥。开迟翻悔来看早，兴好方嫌饮量低。却被閒僧嗤好事，一双蜡屐旧曾携。
摸鱼儿·遣家信纸有馀幅书此足之
作者：查慎行
朝代：清
体裁：词

自依人、青油幕底，征衫再换凉燠。吴云郢树微茫外，万点黔山高矗。凭短目。眄不到、西陂荷柳东桥竹。浓阴净绿。想香澹风漪，尘清苔砌，暑意减新浴。凝情处，应谅归期难卜。炎荒马首人独。匆匆堠馆斜行字，手擘藤笺小幅。书未足。补一阕新词，架笔挑灯读。客怀不俗。料远信来时，鹊灵最早，为我报茅屋。
摸鱼子·涉园酬别魏禹平
作者：查慎行
朝代：清
体裁：词

放扁舟、清风泾上，此生快事为最。城隅一径苍然转，满架朱藤高挂。莺语外。正人坐春风、花被游丝碍。名园入画。记杯赌回圈，床移曲尺，佳夕镇相对。留连处，却指离程如黛。眼前光景难再。更为后会知何地，浪态樯形相背。无可奈。算去住行藏，总被浮名絓。还应自爱。待挟妓春山，寻僧秋社，重与了吟债。
收芋
作者：查慎行
朝代：清
体裁：古风

芋肥茎叶长，芋瘦茎叶短。率以卤莽报，吾愿良易满。年丰百物登，磊落光堆碗。其魁蹲如鸱，小亦伏鷇卵。
放船至因旷洲
作者：查慎行
朝代：清
体裁：七言律诗

露气烟光泼眼青，蒹葭影里见孤亭。藕梢过港又生叶，柳絮逐波多化萍。莺语忽流何处去，渔歌合向此间听。老夫大有江湖兴，肯让閒鸥占一汀。
敝裘二首·其一
作者：查慎行
朝代：清
体裁：七言律诗

中道谁能便弃捐，蒙茸虽敝省装绵。曾随南北东西路，独结冰霜雨雪缘。布褐不妨为替代，绨�何取受哀怜。敢援齐相狐裘例，尚可随身十五年。
敝裘二首·其二
作者：查慎行
朝代：清
体裁：七言律诗

冷暖相关老倍知，黑貂何必胜羊皮。留同敝裤非无用，好比缁衣或改为。取醉难偿村店值，有人还当钓蓑披。家贫旧物无多在，不忍吹毛更索疵。
敞云楼次顾丈景范韵
作者：查慎行
朝代：清
体裁：七言律诗

堵墙高下列丹枫，平视茫茫但碧空。地迥最宜千尺上，景奇独占一山东。湖光夜闪疑飞电，蹬道秋垂似偃虹。多愧元龙豪气在，每闻清啸发楼中。
敬题康熙六十一年历后
作者：查慎行
朝代：清
体裁：七言律诗

王春天上赐官书，花甲山中纪闰馀。蚤是孟冬颁朔后，重逢开岁改元初。青阳左个回羲驭，斗柄东方转帝车。节物不殊年号异，敢将新旧比乘除。
敬题御书东坡诗扇为法鸿胪作
作者：查慎行
朝代：清
体裁：七言绝句

七轮松扇早凉天，旧句新题御墨鲜。不独侍臣沾渥泽，荣光兼被作诗仙。
数日前作诗报悔斋方伯末有无厌之请盖在枫亭荔支也朝来果蒙分饷再成一律
作者：查慎行
朝代：清
体裁：五言律诗

四树枫亭种，曾经入贡馀。人间应渐少，名下果无虚。绝品惭供客，兼程苦累渠。色香全未减，地主谊何如。
文安王孝子诗奉和安溪相国作
作者：查慎行
朝代：清
体裁：古风

青青松柏树，蟠根上垂枝。人生斯世间，孰是无父儿。父子有常性，曰惟孝与慈。本与生俱来，平平理无奇。奈何千百载，孝行传者希。将母世教衰，天性有淳漓。其或得天厚，一念不自欺。精诚未彻间，天故靳报施。艰辛方历试，阴骘姑迟迟。及乎感遂通，较若称铢锱。适与人事会，彼苍本非私。试看农家子，任真初何师。志壹气乃充，人定天为移。文安一小邑，中有孝子祠。王姓原其名，厥族盖已微。生小但依母，不知父为谁。母旋告之故，朝夕恒涕洟。稍长甫娶妇，长跪与母辞。儿今欲觅父，有妇侍寝帏。苦语挽不留，只身望天涯。眼前尽岐路，伥伥将安之。路穷乃涉海，梦兆如蓍龟。掉头别母去，躎足随爷归。未归敢自必，归到翻成悲。里邻贺羊酒，官长旌门楣。团圞逮眉寿，仍世开曩基。到今二百年，代易族姓滋。此事载邑乘，四方或未知。安溪贤相公，畿辅旧保釐。训俗务根柢，仁亲以为期。表彰先朝事，欲令来者思。手立孝子传，复为孝子诗。诗中何所云，代述孝子词。读之尽流涕，恍然目击时。康叔生奉母，曹娥死负尸。敢请追配古，大书勒诸碑。
斗室
作者：查慎行
朝代：清
体裁：五言律诗

斗室无风入，香严正寂然。一株婆律火，半榻祖师禅。白雪将灰候，青烟未吐前。此时参鼻观，消息向谁传。
斗百草·上巳武陵西郊閒游有怀东亭又微声山诸弟侄
作者：查慎行
朝代：清
体裁：词

甲子冥冥，半春飘雨无人管。及取新晴，裌衣襵叠，一领轻衫催换。小城西、有柳罥渔罾，水平花堰。正马渡中流，凫汀嫩绿，鸥波清软。犹记杯浮曲渚，草踏斜川，几处追游约吟伴。去每携衾，来多联袂，向斜阳、参差影乱。如今但、荠合沙田人不见。湖南岸。对桃开、俄惊春晚。
料丝灯史耕岩学士属和即次原韵四首·其一
作者：查慎行
朝代：清
体裁：七言律诗

勿论万缕与千丝，似密还疏制绝奇。玳瑁筵前凝作片，珊瑚网底烂生枝。华堂金屋年年换，错綵妆花种种宜。表里孤光原洞达，瞢腾醉眼任斜窥。
料丝灯史耕岩学士属和即次原韵四首·其三
作者：查慎行
朝代：清
体裁：七言律诗

更从何处着纤尘，亚字文回古锦茵。斜拂杨条藏语鸟，密牵䓏线过游鳞。颜筋柳骨书家格，吴带曹衣镜里身。并作清辉开四照，不劳明月吐芳津。
料丝灯史耕岩学士属和即次原韵四首·其二
作者：查慎行
朝代：清
体裁：七言律诗

宛宛长廊小院东，藕丝不断望疑空。巧穿针孔玲珑影，吹透冰肌绰约风。帘幕花深长带雾，画图山浅忽生虹。琉璃太脆纱纹薄，独爱韬光黯淡中。
料丝灯史耕岩学士属和即次原韵四首·其四
作者：查慎行
朝代：清
体裁：七言律诗

骈枝俪叶技同称，点墨何愁误不兴。射角星芒殊睒睒，照人风骨自棱棱。金波荡月成方折，玉气生烟隔几层。还与石湖添纪事，诗家新赋料丝灯。
断砚歌寄和姜西溟
作者：查慎行
朝代：清
体裁：古风

姜侯才高同屈宋，往往弹冠让王贡。举场老负十上名，史馆贫支廿年俸。砚田一片羞自给，略似良农勤蓻种。为言此石初得时，爱与端琼称伯仲。每因拂拭誇朋友，未许收藏付仆从。平生不以文滑稽，滴露研朱事修综。穷经耻勿草太玄，给札雄堪赋云梦。不知磨耗几挺墨，书到成家笔方纵。可怜尤物难久完，识者何希忌何众。秦城十五不轻易，博浪一椎翻误中。有情那免号痴绝，足刖荆和抱深痛。唾壶口缺琴尾焦，笑此依然配清供。作诗聊用解客嘲，属和无端邀我共。我今所见与君异，嗜好心空色不动。胶联漆附终有痕，岂比天生本无缝。劝君拨弃勿复道，瓦砾宁当较轻重。君苗焚砚古有诸，持此区区欲安用。
新乐有感
作者：查慎行
朝代：清
体裁：七言律诗

客路匆匆过定州，鲜虞台下小迟留。舆图西汉中山国，恩泽先朝外戚侯。攴枣诗成歌乐土，种瓜人去感新畴。眼前风物全非昔，细草鸣驼一段秋。
新凉
作者：查慎行
朝代：清
体裁：古风

素角城端鸣，初凉动砧杵。西风一以发，清绝遽如许。大化日循环，吾生几寒暑。心空有遐托，迹寓无久处。社燕如知归，飘然辞逆旅。微蛩漫多思，唧唧乃私语。
新晴赴书局
作者：查慎行
朝代：清
体裁：古风

积雨暑未退，快晴天为高。肩舆出冲泥，俯仰同桔槔。岂不恤人力，用代鞍马劳。窃禄多怀惭，何如返蓬蒿。
新柳词和允文二首·其一
作者：查慎行
朝代：清
体裁：七言绝句

轻烟和雨着梢头，万缕千条作态柔。落得游人春兴懒，远遮乡路近遮楼。
新柳词和允文二首·其二
作者：查慎行
朝代：清
体裁：七言绝句

桃花轻浪过花朝，溪女提鱼渡板桥。一种红腮多贯柳，阿谁先挽最长条。
新河
作者：查慎行
朝代：清
体裁：七言律诗

别穿地脉转龙腰，新插荒堤柳万条。故道视同瓯脱地，小儿争唱复陂谣。阳侯受职工粗就，幽鬼啼坟骨已销。莫道治河无善策，主恩存殁冠群僚。
新泰城南望嶅山
作者：查慎行
朝代：清
体裁：七言律诗

孤峰截断连山脉，大似人间独立人。地涌云根浮缥缈，天生石骨瘦嶙峋。仰瞻泰岱旁无附，平揖徂徕近作邻。不用多生閒草木，免教荣落改冬春。
新泰城南望蒙山
作者：查慎行
朝代：清
体裁：七言绝句

翠岱孤抽碧玉篸，群山馀势失崭崭。晴云忽断东南角，又露东蒙一两尖。
新泰旅壁见故人周青士题诗怆然继和
作者：查慎行
朝代：清
体裁：五言律诗

叹息溪南老，生涯讵忍论。有诗题坏壁，无计卧穷村。去作京华客，归招旅榇魂。乾坤吾哭汝，尘土上啼痕。
新竹
作者：查慎行
朝代：清
体裁：七言绝句

插槿三年与作樊，又添客土护深根。主人爱竹老成癖，看笋出林如子孙。
新竹次院长韵
作者：查慎行
朝代：清
体裁：七言律诗

青瑶流影照明玕，尽放梢梢出屋宽。粉泽未乾宜露濯，锦绷初脱奈风寒。轻阴拂地应加密，秀色迎人尚可餐。附入戴家新谱内，释名称草恐难安。
新荷
作者：查慎行
朝代：清
体裁：五言律诗

几处叶田田，池塘未吐莲。托根来上苑，濯质自清泉。扇拂烟波动，珠承雨露圆。鱼知游泳乐，争聚画桥边。
新蝉
作者：查慎行
朝代：清
体裁：七言绝句

何校谁怜聪不明，背春涉夏未闻莺。道旁拾得医聋法，高柳鸣蜩第一声。
新雁过妆楼·赋菊用王田旧韵
作者：查慎行
朝代：清
体裁：词

留取瓦盆兼客土，雅称茅舍疏篱。山人衣白，老伴爱结黄衣。旧径三三分好种，新头一一摘繁枝。喜开时。花如人澹，蟹比鱼肥。莫怨芳期摇荡，有南山到眼，不负陶诗。结塔开屏，晚景争恋斜晖。邻翁旧来好事，记帽底、满头曾插归。归来好，问餐英幽味，醉醒谁知。
方拱枢徐学人招集竹林僧房用昌黎短灯檠歌韵各赋一首
作者：查慎行
朝代：清
体裁：古风

青天不如归路长，白日不如灯烛光。清谈为洗烦恼毒，快比灌顶醍醐凉。城西古寺竹林侧，浓阴正落邻僧床。我今巳是无家客，芒鞋一双轻策策。故人也复念穷途，招向此间浮大白。不辞醉倒花满前，我醉欲借精蓝眠。醉中得诗尤纵恣，梦入仙山吸空翠。长安龌龊胡可居，直恋知交未能弃。
旅壁见钱亮功徐学人唱和诗戏次其韵
作者：查慎行
朝代：清
体裁：七言律诗

年来渐喜识生涯，读罢楞严读法华。共道子綦初丧偶，岂知灵运久忘家。行依古佛贤千劫，笑阅人情鬼一车。寄谢杏林双燕子，维摩别自有天花。
旅店七夕怀德尹润木两弟都下
作者：查慎行
朝代：清
体裁：五言律诗

燕齐风一变，邾鲁柝相闻。弦月凉于水，绳河澹入云。鸡鸣无失次，鹤警不离群。谁念独吟客，油灯坐夜分。
旅店具鱼羹有感而作
作者：查慎行
朝代：清
体裁：七言绝句

解冻风来二月初，水围例赐击鲜馀。釜鬵已溉餐何忍，谓是先皇纵壑鱼。
旅店食红莲米饭
作者：查慎行
朝代：清
体裁：五言律诗

见说太丘产，红莲稻最良。色疑新出水，粒爱乍除芒。淅罢鲜于染，炊来软更芗。曾蒙天上赐，一饭愧私尝。
旅店食雉兔作
作者：查慎行
朝代：清
体裁：五言律诗

频岁叨陪猎，秋田雉兔肥。中官驰马赐，侍从挂鞍归。北上何年再，南烹此味稀。经过惭野馈，寂寞慰朝饥。
旅舍落一齿自嘲二首·其一
作者：查慎行
朝代：清
体裁：五言律诗

毁理生时具，太刚焉得完。平生无大嚼，到此亦凋残。舌在柔何益，唇亡想更寒。长途怜弱女，苦口劝加餐。
旅舍落一齿自嘲二首·其二
作者：查慎行
朝代：清
体裁：五言律诗

不为窥邻妇，何曾玷荐贤。春冰消最易，病叶堕长先。已落谁复顾，馀存宁久坚。自惭输老马，数齿减衰年。
无功索题蒹葭书屋图用东坡寄傲轩韵
作者：查慎行
朝代：清
体裁：古风

长髯作猬磔，短鬓未鹙秃。如何葭苇场，结此数间屋。看君用意殊，潇洒取远俗。浮名一鸡肋，小挫讵云辱。夜枕梦江湖，晨餐辞辇毂。升沉卜诸内，奚待再三渎。本非山泽臞，肥遁在上六。平生读书意，贪得肯知足。传家十万签，直以腹笥蓄。归时展图画，秋水堪酿绿。荒湾一色芦，老圃百年木。相寻知有处，把卷吾已熟。
无闷·黎峨阻兵漫题旅壁
作者：查慎行
朝代：清
体裁：词

旌旆连郊，鼓角连营，井底孤城如陷。笑万里归装，一囊一剑。欲踏芒鞋径去，奈雾雨冥濛云浓澹。路难如此，客愁正剧，猿吟又惨。谁念。梗犹泛。对乱石荒屯，乱山孤店。为旅食年深，易成秋感。坏壁题诗好在，记醉眼昏花灯明暗。喜夜来、布被凉生，已梦清湘袅缆。
日本绣毬花
作者：查慎行
朝代：清
体裁：五言律诗

南风来海外，吹绽小团圞。吐萼初含绿，染根俄变丹。垂垂悬蹴鞠，衮衮压栏杆。雨打戎葵折，留渠爱惜看。
日涉园送春
作者：查慎行
朝代：清
体裁：七言律诗

惊雷掣电夜窗明，忽转云头又放晴。梦里似曾听雨过，晓来不碍看山行。红衣匝地枝枝瘦，翠幄支天叶叶清。游兴有馀春向尽，暂时经眼倍关情。
旦入宜武门
作者：查慎行
朝代：清
体裁：古风

棡鼓传三千，门开九衢曙。老夫肩舆出，日与輀车遇。粉书扬铭旌，束缚同此路。死有千载暝，生无一朝寤。嗟尔行哭人，啾啾百蚊聚。
旧有馀波词二卷原稿失去将四十年沈房仲楚望椒园兄弟忽以抄本来归即用词字为韵口占二绝谢之·其一
作者：查慎行
朝代：清
体裁：七言绝句

绮丽馀波入小词，枉抛心力悔难追。依稀四十年前梦，重拾亡簪事亦奇。
旧有馀波词二卷原稿失去将四十年沈房仲楚望椒园兄弟忽以抄本来归即用词字为韵口占二绝谢之·其二
作者：查慎行
朝代：清
体裁：七言绝句

故物来归喜可知，木瓜原是我家私。相投敢谓琼琚报，两首诗偿两卷词。
早出彰仪门魏禹平谈震方沈客子追送于十里之外马上留别二首·其一
作者：查慎行
朝代：清
体裁：七言绝句

已着征衫上别鞯，道傍何意复停鞭。人生聚散原难定，又算班荆一度缘。
早出彰仪门魏禹平谈震方沈客子追送于十里之外马上留别二首·其二
作者：查慎行
朝代：清
体裁：七言绝句

杏蕊开时柳叶新，眼明差喜出红尘。京华回首无多恋，万叠西山几故人。
早发万松坪
作者：查慎行
朝代：清
体裁：古风

昨登五老峰，足力斗轻矫。�投茆舍宿，睡美不知晓。岂惟废钟鱼，林寂少栖鸟。起来见晨旭，残月犹云表。山谷催早凉，阴多晴恐少。迨兹好天气，我兴殊未了。
早发富阳喜晴
作者：查慎行
朝代：清
体裁：古风

午辞樟亭驿，夕抵富阳宿。霜日晓初晴，烟江寒更绿。鸡鸣茅宇近，雁下潮田熟。万株枫桕林，散作锦绣谷。平生山水兴，临老犹未足。聊复纪初程，清吟待兹续。
早发常山大雾
作者：查慎行
朝代：清
体裁：古风

苦雾忽吞天，去城不数武。如行襄城野，七圣迷处所。初旭渐渐高，寒光翳复吐。窅然坠醉梦，既觉乃停午。前瞻怀玉峰，峰峰垂白缕。西江行在望，未济恐多沮。
早发杏子口暮至香山
作者：查慎行
朝代：清
体裁：古风

西山湾环势向东，两角到地形垂弓。客从山南走山北，耳畔箭激飕飕风。苕遥一程晚始达，喘汗未定马力穷。入门翻愁磴曲折，落涧巳爱泉琤瑽。居僧指点最高顶，十里近与前冈通。冥冥一线萦万丈，蜀鸟飞去啼春红。人间何处无捷径，失足怕落荆榛丛。吾宁迂迟就坦道，肯试奇险争樵童。殿西一轩得空旷，云根倒插下积空。夕阳将坠尚未坠，数峰晴意凭栏中。回头却望来处路，已被远树遮溟濛。
早发湖口县
作者：查慎行
朝代：清
体裁：五言律诗

山色满空城，苍烟带晓晴。舟人辨风信，关吏候鸡鸣。湖势三秋减，江流九月清。半年经六度，此度是归程。
早发良乡至琉璃河骡背偶成
作者：查慎行
朝代：清
体裁：七言律诗

唤回残梦得清晨，诗境重开又一新。淡到明河犹见月，洗来灰洞巳无尘。牛蹄应铎行偏缓，马意惊鞭策要频。惭愧琉璃桥下水，鬓丝催换十年人。
早发齐天坡
作者：查慎行
朝代：清
体裁：古风

山偪岚气侵，仲夏晓犹冷。离披马鬉湿，十里雾未醒。流云莽回荡，陆海开万顷。东日生其间，金丸上修绠。殷鲜一轮血，倒射却无影。苍茫树浮藻，参错峰脱颖。攀跻足力穷，目赏得奇景。方知夜来宿，乃在最高顶。
早春喜雪
作者：查慎行
朝代：清
体裁：七言律诗

同云回合曙光中，恰喜占年兆岁丰。三白连绵饯残腊，六花翔舞向东风。映空有色高逾见，到地无痕暖渐融。好借渡江梅柳意，亟裁诗句报春工。
早春谒座主清溪徐公席上赋呈
作者：查慎行
朝代：清
体裁：七言律诗

开遍梅花薄雪馀，春来重拟舁篮舆。十年风月吟难尽，百里溪山画不如。慧业种将成佛后，精神强似挂冠初。一庄荒后无他宅，天护先生万卷书。
早过大通驿
作者：查慎行
朝代：清
体裁：五言律诗

夙雾才醒后，朝阳未吐间。翠烟遥辨市，红树忽移湾。风软一江水，云轻九子山。画家浓淡意，斟酌在荆关。
早过庆都
作者：查慎行
朝代：清
体裁：七言绝句

枣林槐埂翠模糊，十里烟光接庆都。尧母陵荒秋草遍，戴嵩新画牧牛图。
早过涿州
作者：查慎行
朝代：清
体裁：七言律诗

曙色朦胧十里桥，城端双塔耸岧峣。层冰欲裂风何横，浓日如熏雾忽消。新辟河淤半芜没，旧攀沙柳尚萧条。出畿便是田园路，南望三千未觉遥。
早过淇县
作者：查慎行
朝代：清
体裁：七言绝句

高登桥下水汤汤，朝涉河边露气凉。行过淇园天未晓，一痕残月杏花香。
旬来多雨闻广宁门外泥深数尺归期蹭蹬书遣闷怀
作者：查慎行
朝代：清
体裁：五言律诗

天行当溽暑，水势汨郊原。归计尚难料，世途安可论。投床听暗雨，倚杖望初暾。赖有同心友，冲泥一扣门。
昆山一名玉峰周围二里许似累石而成者唐张祐孟郊有诗与盖屿所画山图同留慧聚寺中向有石刻宋皇祐中王半山以舒州倅至县相水利登山阅二公诗次韵和之时称四绝淳熙中寺燬于火自唐以来名流题咏及扬惠之所塑毗沙门天王像李后主所书榜额一扫无馀今准提阁壁间石刻三公诗乃后人补刻非故物也正月十六日同张昆诒卢素公登山感怀往迹为详考本末并系以诗
作者：查慎行
朝代：清
体裁：古风

吴中园圃爱假山，家家画藁模荆关。此山本真翻似假，怪石叠起孤城间。奇峰尤在西南颊，缥缈玲珑还戌削。游人仰视一线天，信有孤云生两角。几辈留题盛昔贤，曾闻摹勒载名篇。昆冈烈火精蓝尽，何物能为金石坚。人间假合夫何有，差是令名堪不朽。我诗写意直取真，嗤点还须防众口。
昆山刘改之先生墓和顾伊人
作者：查慎行
朝代：清
体裁：七言律诗

哀壑无人叫杜鹃，马鞍山麓古坟边。东斋路没荒榛雨，北郭人犁断碣烟。湖海尚疑豪气在，姓名翻藉布衣传。冬青种后诸陵废，南渡君臣更可怜。
昌江竹枝词八首·其一
作者：查慎行
朝代：清
体裁：词

浮梁县西山渐平，浮梁县东水更清。濛濛天气长如雨，卧听前湾水碓声。
昌江竹枝词八首·其七
作者：查慎行
朝代：清
体裁：词

一绳飞界两山头，积石排桩抵截流。惊起野鸬鹚个个，五更风浪网初收。
昌江竹枝词八首·其三
作者：查慎行
朝代：清
体裁：词

棕榈叶瘦芭蕉肥，菜花半开桃李稀。背山园圃蜜蜂出，近水人家燕子飞。
昌江竹枝词八首·其二
作者：查慎行
朝代：清
体裁：词

瓷石硠硠转辘轳，舂砂淘�有精粗。年来御厂添窑户，不种山田另起租。
昌江竹枝词八首·其五
作者：查慎行
朝代：清
体裁：词

船头船尾不多高，尽日争先走怒涛。博得夜来春睡熟，一篷烟雨半枝篙。
昌江竹枝词八首·其八
作者：查慎行
朝代：清
体裁：词

村杀山家唱四时，本乡歌好少人知。爱他曲水如巴字，别与新词谱竹枝。
昌江竹枝词八首·其六
作者：查慎行
朝代：清
体裁：词

小儿滩头水没矶，几点雨著行人衣。草烟迎岸翠扑扑，牧笛未归鹅鸭归。
昌江竹枝词八首·其四
作者：查慎行
朝代：清
体裁：词

谷雨前头茶事新，提筐少女摘来匀。长成嫁作邻家妇，胜似风波荡桨人。
明日再饮春荐宅座有濮姬吴人也姿性明惠临别口占四首·其一
作者：查慎行
朝代：清
体裁：七言绝句

故人道我风情在，别选红妆劝酒卮。不料穷归无好句，累他罗帕乞题词。
明日再饮春荐宅座有濮姬吴人也姿性明惠临别口占四首·其三
作者：查慎行
朝代：清
体裁：七言绝句

落拓生涯大可怜，江湖人老杜樊川。倦游双鬓无多白，白尽红灯绿酒前。
明日再饮春荐宅座有濮姬吴人也姿性明惠临别口占四首·其二
作者：查慎行
朝代：清
体裁：七言绝句

绛蜡花开照卸头，眼波入鬓却横流。问渠肯顾含何意，一笑千金异日酬。
明日再饮春荐宅座有濮姬吴人也姿性明惠临别口占四首·其四
作者：查慎行
朝代：清
体裁：七言绝句

风雨催人向婺州，轻装半月算归舟。富春江外无潮信，鸦舅霜红在晚秋。
明日吏人以锦鸡来视之即昨逸去者再作一首
作者：查慎行
朝代：清
体裁：七言律诗

勿论城市异山林，性在终知去意深。误启樊笼惊远举，特怜毛羽募生擒。旧曾相识缘文彩，待尔重来伴苦吟。从遣周防是谁过，主人初不起猜心。
明日雨中祁臬长李南昌复送菊以诗索和
作者：查慎行
朝代：清
体裁：五言律诗

满目皆秋色，何烦冒雨寻。自增幽谷趣，不起故园心。地主风流接，生涯节序侵。悬知簿书暇，亦未废清唫。
明窗唫
作者：查慎行
朝代：清
体裁：古风

闭眼则见暗，开眼则见明。问窗窗不知，多缘吾眼生。纷纷黑白花，变幻靡定形。丈室修止观，满前水清泠。尽除昏暗锁，胜阅光明经。
星子毛明府饷庐山新茶
作者：查慎行
朝代：清
体裁：七言绝句

山中摘得火前春，箬笼分尝味取新。我苦校书君作吏，暂时相对作閒人。
春冰次院长韵
作者：查慎行
朝代：清
体裁：五言律诗

怪底坚成脆，行逢冻释时。寒无虫可语，暖被鸭先知。裂缝防颓岸，留痕验故池。何当供夕饮，春气渐如炊。
春分前一日余征吉学博招集杏花下
作者：查慎行
朝代：清
体裁：七言绝句

落尽苔枝春欲分，杏花庭院又斜曛。得钱沽酒即相觅，谁似能诗郑广文。
春分前一日再游南庄
作者：查慎行
朝代：清
体裁：七言律诗

每从游赏发诗端，草色烟光渐满栏。兴到不辞连日醉，春分犹剩几朝寒。晴边苑路差宜马，低处花枝欲碍冠。二十四番风信在，与公一度一来看。
春分前一日西园看梅四首·其一
作者：查慎行
朝代：清
体裁：七言绝句

候到春分始见梅，人情大抵惜迟开。似留老子寻诗地，免使冲寒踏冻来。
春分前一日西园看梅四首·其三
作者：查慎行
朝代：清
体裁：七言绝句

主人久病园头懒，林下渐成榛棘丛。尔自不曾辜望眼，依然为我报东风。
春分前一日西园看梅四首·其二
作者：查慎行
朝代：清
体裁：七言绝句

日气花光一片明，雨初晴似雪初晴。短筇落手不愁滑，路湿好寻乾处行。
春分前一日西园看梅四首·其四
作者：查慎行
朝代：清
体裁：七言绝句

雌蝶雄蜂知不知，归来小折横斜枝。胆瓶相对影亦好，坐到月上灯昏时。
春分前三日南湖舟中口占
作者：查慎行
朝代：清
体裁：五言律诗

节物今年异，春分尚有梅。画船依岸泊，高阁偪云开。水郭连旬雨，湖天昨夜雷。莫催桃李放，留待翠华来。
春分前补种庭下草花
作者：查慎行
朝代：清
体裁：七言绝句

客土移根茁嫩芽，远从僧舍近山家。衰年不作多年计，绕砌仍栽草木花。
春分前连日雪
作者：查慎行
朝代：清
体裁：五言律诗

九十春将半，莺花世界非。向荣违物性，馀惨露天机。幸不多时积，从教到处飞。旧巢双燕子，社日倘来归。
春分后五日雪
作者：查慎行
朝代：清
体裁：五言律诗

冬暖梅全落，春寒柳未柔。浃天云淰淰，蔽野雪浮浮。渐补茆茨缺，微添石涧流。芒鞋閒挂壁，二月尚重裘。
春分后十日偕德尹曾三芝田学庵诸弟西阡看梅二首·其一
作者：查慎行
朝代：清
体裁：七言绝句

西麓看花岁有期，今春阴雨故迟迟。迟来已近禁烟候，犹及缃梅烂熳时。
春分后十日偕德尹曾三芝田学庵诸弟西阡看梅二首·其二
作者：查慎行
朝代：清
体裁：七言绝句

春酒还同社酒倾，不烦苦劝各飞觥。年年此会吾能预，只是惭称白发兄。
春分后大雪和陶连雨独饮韵
作者：查慎行
朝代：清
体裁：古风

物情向暄润，天道殊不然。却收花柳姿，都付冰雪间。老梅阅世久，崛强如顽仙。瘦竹亦旧栽，影障池南天。朝来悉被�，夭阏无后先。初疑冬太暖，倚伏理必还。岂独一黄杨，百厄同闰年。闻者或不察，吾诗若响言。
春分禁中雨
作者：查慎行
朝代：清
体裁：五言律诗

小雨流莺外，濛濛紫界墙。不知春过半，但觉日添长。白发趋中禁，芳时感异乡。多烦玉阶草，为我报年光。
春夏之交返往吴中十馀日归舟连遇逆风口占一首
作者：查慎行
朝代：清
体裁：七言律诗

经年心迹閟林邱，偶作东吴十日游。春水迢迢萦浦溆，晓星落落数朋俦。黄鱼好劝加餐住，红药如邀买笑留。不管石尤风力横，一篙容易转船头。
春夜同外舅陆先生陈夔献吕彤文许时庵朱悔人魏禹平王令贻王赤抒吴震一张损持家荆州兄集朱大司空斋分韵二首·其一
作者：查慎行
朝代：清
体裁：五言律诗

春灯春夕宴，一到一回欢。不赴先生约，宁知礼法宽。酒痕双短袖，岁事五辛盘。合坐无生客，长安此会难。
春夜同外舅陆先生陈夔献吕彤文许时庵朱悔人魏禹平王令贻王赤抒吴震一张损持家荆州兄集朱大司空斋分韵二首·其二
作者：查慎行
朝代：清
体裁：五言律诗

画帘开雪后，新月到花西。雅令投琼得，清歌按拍齐。鼓催今夜醉，诗记隔年题。预恐鸦啼曙，门前散马蹄。
春夜饮曾济苍宅同徐淮江
作者：查慎行
朝代：清
体裁：七言律诗

春波门外如钩月，六里长街未上灯。花径初除三尺雪，雅人相对一壶冰。穷愁老境尤贪酒，乐事新年在得朋。从此两湖添地主，每逢高会约徐陵。
春寒
作者：查慎行
朝代：清
体裁：七言绝句

杏蕊稀疏菖叶短，田家占候几回过。春光只似宦情冷，自渡江来风雨多。
春寒
作者：查慎行
朝代：清
体裁：五言律诗

腊雪兼春雪，春寒甚腊寒。池冰开复结，野服裌如单。启户怜群蛰，移盆误蚤兰。静中谙物变，应得后时看。
春尽日雨中招诸兄弟为樱笋会
作者：查慎行
朝代：清
体裁：七言律诗

老去邀欢要及时，肯缘泥泞阻前期。旧年风雨正如此，今日阴晴昨岂知。人馔朱樱贪摘蚤，翻阶红药笑开迟。兄酬弟劝更番事，但到尊前醉勿疑。
春已尽矣孤柳尚未舒条閒步其下偶成
作者：查慎行
朝代：清
体裁：古风

围外新叶树，出墙高亭亭。画地乃为牢，独来伴拘囹。我衰何足道，日夜望汝荣。已经三月馀，众眼终未青。将母学病叟，亦作支离形。并生天地间，草木非无情。寄语后栽者，勿依问囚厅。
春晴曲效温飞卿体
作者：查慎行
朝代：清
体裁：古风

朝阳透檐鹊声喜，烟外游丝风绰起。马拂花鬉骄欲嘶，招招酒旆垂杨里。蕉衫笋屐稀出城，上楼晓看南山晴。平春远绿望不到，一幅锦机新织成。江声剪断寻芳径，九派澄光铸明镜。柳花散作千点萍，日夜东流知水性。
春晴登朗州城楼
作者：查慎行
朝代：清
体裁：七言律诗

沅水湘烟入望深，郡楼閒上当登临。晴边日作薰檐气，乱里歌伤去国心。芳草迎船迷旧岸，绿杨盘马试新阴。刘申去后空城在，水次犹传上堵吟。
春杪过曾济苍一夕而别入夏蒙两寄书先后以叠韵诗索和次韵奉詶兼柬高大立二首·其一
作者：查慎行
朝代：清
体裁：五言律诗

风光暗阅人，头白喜如新。小别俄经夏，前游尚及春。沉唫怀剡曲，寂寞慰漳滨。勿怪书迟答，诗痴易稿频。
春杪过曾济苍一夕而别入夏蒙两寄书先后以叠韵诗索和次韵奉詶兼柬高大立二首·其二
作者：查慎行
朝代：清
体裁：五言律诗

相望两故人，物候又惊新。屡送山中腊，犹储若下春。烹鲜馀鲙缕，连舫待溪滨。地主清狂在，行呼老阿频。
春烧
作者：查慎行
朝代：清
体裁：古风

粤俗不好生，连山发春烧。新荑与枯蘖，往往同一燎。昆虫方启蛰，被虐惨无告。造化岂不仁，吁嗟落蛮徼。客行天南陬，半月抵都峤。侵肌苦毒雾，白日罕朗照。五行或偏胜，风痹恐难�。焉可无继离，来为万物燥。人情怀所便，即事具庆吊。此乐非彼欣，相哀莫相诮。
春社
作者：查慎行
朝代：清
体裁：七言律诗

今年社是春分节，半月寒深闭户中。花少有时还朔雪，雨多无日不东风。村巫环珓传神语，里老豚蹄望岁丰。除却农谈吾懒听，何烦分酒更治聋。
春间从吴兴买藕寄归种园池中今归自皖城白莲已试花徘徊池上有作
作者：查慎行
朝代：清
体裁：古风

废圃遗利多，污池荒一亩。养鱼饱猵獭，弃作葭雚薮。计穷乃得变，水浅规种藕。种藕利稍迟，事在三年后。先为看花计，于义微有取。呼儿移竹榻，谋妇出斗酒。旧来小池亭，颓圯惜已久。艰难生理窄，一醉还家偶。结茅何时成，惆怅回白首。
春风次院长韵
作者：查慎行
朝代：清
体裁：七言律诗

又随步屧散今朝，紫陌微微去转遥。颇讶渡河冰易泮，不知吹鬓雪难消。南枝暗放参差蕊，东面偷迎宛转条。二十四番谁管领，等閒听过卖饧箫。
春风袅娜·游丝同竹垞赋限蛇字
作者：查慎行
朝代：清
体裁：词

笑东君何意，断送芳华。吹堕粉、走喷沙。向蜘蛛窠里，巧粘密网，萦成金缕，展出缲车。细欲无痕，长能比发，牵惹游人眼界花。安得天机纤素手，织将雾縠与冰纱。千丈晴空不碍，日光斜映，见闪闪、轻罥檐牙。无风绰、被云遮。瞥然摇曳，又过邻家。一笔难描，来踪去影，寸丝难绾，春蚓秋蛇。无情有恨，任花南水北，定谁怜取，飘荡生涯。
昭君怨·江楼偶题
作者：查慎行
朝代：清
体裁：词

风去波纹簇簇。嫩柳娇鸦新浴。楼外晚晴天。好山川。一派空濛影里。渔唱乍沈还起。归兴满江湖。得归无。
昭庆僧楼同年佟渊若学士步月见访
作者：查慎行
朝代：清
体裁：七言绝句

满川烟火气熏蒸，谁解敲门问老僧。多谢同年能见访，上楼初点佛前灯。
是夕再饮严矱庵侍御鸾枝花下三首·其一
作者：查慎行
朝代：清
体裁：七言绝句

卖花声里过斜街，不记招寻月几回。只有绣衣真爱客，印泥封酒必同开。
是夕再饮严矱庵侍御鸾枝花下三首·其三
作者：查慎行
朝代：清
体裁：七言绝句

矇瞳眼缬隔窗纱，曾入东邻学士家。一醉竟须烦二主，可怜频对客边花。
是夕再饮严矱庵侍御鸾枝花下三首·其二
作者：查慎行
朝代：清
体裁：七言绝句

僦居喜近慈仁寺，移得鸾枝隔岁栽。报道退朝今日早，东栏昨夜有花开。
是夕复侍宴东宫蒙赐玉杯恭纪
作者：查慎行
朝代：清
体裁：七言律诗

曾从繁露记书名，鹤禁传看分外荣。照座欲分镫影灿，入怀长并月胎盈。举同彝鼎恩加重，刻作云雷制倍精。珍重捧归须什袭，浊醪难向此中盛。
是夕雨幸已渡河
作者：查慎行
朝代：清
体裁：七言绝句

马为薄蹄愁雨雪，狐防濡尾怯风波。二途处一知神贶，窃幸朝来已渡河。
是夜角火罗对月呈掌院揆公时奉使朝鲜初还
作者：查慎行
朝代：清
体裁：七言律诗

年年别里逢佳节，今夕班荆又一奇。玉兔银蟾新赐饼，锦囊珠笈旧题诗。乌桓露警三更梦，碧海槎回八月期。记取勒苏山下路，霜花压帐话高丽。
是日中途命侍卫射虎复召臣等同观恭纪
作者：查慎行
朝代：清
体裁：古风

后杀豹，先杀熊，阴方凛凛生寒风。先杀熊，后杀虎，积雪皠皠映强弩。君王威德弥寰宇，坐致遐方歌乐土。辟田筑室艺稷黍，猛兽宁容此偪处。尔牙如锯我镞铦，焚林荡谷期尽歼。溪东距溪西，相望十馀里。忽闻响应彻山颠，天语遥传顺风耳。六飞所幸成坦途，冥顽何物乃负嵎。期门壮士能手搏，奉令何异天行诛。天生圣人能格物，梼杌穷奇情状悉。耳端一缺戕一人，厥罪昭然何待诘。自从杀此虎，边牧蕃鸡豚。自从杀此虎，庄户长子孙。黄熊赤豹同噬吞，腥风扫尽无一存。小臣蓄眼嗟未见，谈虎寻常色为变。此来快睹三害除，直似陪游向畿甸。
是日再过燮庵同年寓园看海棠兼招王楼村
作者：查慎行
朝代：清
体裁：七言律诗

笑口重开又一奇，小堂南北万花枝。同时被赏宁论晚，明日来看定悔迟。无雨剧怜如许艳，有风生怕不禁吹。惟应火急邀诗老，趁取嫣红扑酒卮。
是日李少峰刘敬臣两明府复邀游列岫亭再限重阳二字·其一
作者：查慎行
朝代：清
体裁：七言律诗

良辰贤主两难逢，有约来听郭外钟。古寺出门风浩浩，晚山隔岸翠重重。南飞渚有随阳鸟，北走江如掉尾龙。露白蒹苍遥极目，知从何处采芙容。
是日李少峰刘敬臣两明府复邀游列岫亭再限重阳二字·其二
作者：查慎行
朝代：清
体裁：七言律诗

此閒名胜擅滕王，别有孤亭著北冈。题壁我留清气味，快晴天假好风光。径须酩酊酬高会，何必登临定故乡。借取一鸣诗作结，今朝第七十重阳。
是日缪湘芷携酒肴就余寓饯别偕匠门秀野润木三叠前韵
作者：查慎行
朝代：清
体裁：七言律诗

风雨相留欲判年，足音蓬藋喜跫然。情知老马难回策，目送归鸿又拊弦。擘纸联吟豪斗健，围棋赌酒怯饶先。良辰一醉谁抛得，生怕狂名被俗传。
是日赴东宫召观洒睿笔口授书法兼蒙赐扇恭纪十六韵
作者：查慎行
朝代：清
体裁：五言排律

天纵储君圣，英资旷古奇。毓成龙凤德，学本帝王师。几砚无他玩，宫庭备幼仪。就将犹勉勉，敦敏倍孜孜。鹤禁时多暇，銮舆出每随。几曾疏笔墨，直是好文辞。羲画传家法，尧章焕丕基。书多呈御览，恩许侍临池。诀发千秋秘，工兼八法宜。银钩光绚烂，金薤象纷披。腕力由神运，心源绝仰窥。难穷惟赞叹，过望是荣施。宝箑承华重，仁风被物慈。述书徒续赋，应教愧成诗。朝爽襟先挹，秋凉袖早知。骊珠长在握，宸翰并昭垂。
晋州署中与陈六谦话旧
作者：查慎行
朝代：清
体裁：七言律诗

鲁柝闻邾境本连，两邦争说使君贤。歌传驯雉民方乐，舄化飞凫吏亦仙。却话旧游如梦里，谁知岐路判樽前。难抛一寸西窗烛，中有离居十六年。
晒药示红椒上人
作者：查慎行
朝代：清
体裁：古风

故人怜吾衰，往往致药料。东西朔南产，地道悉精妙。贱弃靳菅麻，贵储同美镣。居然聚成肆，巾笥蓄海峤。炮炙所未加，蠹丛剧牛噍。幸辞梅雨渍，喜及秋阳照。连朝风色佳，拓牖启奥窔。清泉涤宿垢，缓火焙瓦铫。鼻观通众香，薰然彻脑窍。调柔在心性，外物徒诡吊。还复观我身，痴爱于何召。然而我有病，此病非药疗。自从客京尘，四大苦缠绕。攀援乃根本，客疾从此剽。齿落怜舌柔，声欢憎耳剽。狂华瞥眼翳，残焰灰心烧。依回剪翮笼，泼刺贫饵钓。穷非学子讳，痛甚舍人叫。近读维摩经，衰年忽如少。虚空一床座，环顾不得徼。芥子纳须弥，诸天初不觉。大海入毛孔，鼋鼍性无娆。向来烦恼因，摒挡付烟燎。而今方丈室，誓绝慈悲叫。欲将药施人，恐被医王笑。
晓仙谣效温飞卿体
作者：查慎行
朝代：清
体裁：古风

赪霞照夕腾香氛，丹楼绛阙五采文。蟾蜍流银兔喷玉，澹作浅碧鱼鳞云。西池宴罢琉璃净，杯面团团堕圆镜。露警花宫酒乍醒，紫文早奏驰名姓。天鸡振翰来刚风，俛听万户胶胶同。九州大梦呼未觉，海底忽跃踆乌红。龛鬖绛节凌虚去，隐隐笙璈动初曙。一鹤高飞何处寻，群仙只在朝真路。
晓入高唐州境始免泥淖之苦
作者：查慎行
朝代：清
体裁：五言律诗

遥遥三十里，一塔表州城。海市奇观失，沙程病骨轻。车行出糜淖，人意就宽平。方朔祠边路，南来第八程。
晓出沙窝门
作者：查慎行
朝代：清
体裁：古风

草绿国东门，旧来送行处。今朝一鞭出，喜赴归人路。麦陇春未耕，杏园寒尚冱。冰槽沮洳湿，鹅鸭各引嗉。远气如湖光，蒸蒸动原树。长空豁遐瞩，变景失回顾。不复梦春明，三年堕云雾。
晓出荻港
作者：查慎行
朝代：清
体裁：古风

鞍马习人劳，舟杭令人惰。所苦风涛争，孤篷坐掀簸。般师喜出险，拍手笑相贺。轻生涉江湖，�维神力荷。诘朝风日美，百里悠扬过。云峰石斗奇，天势江浮大。望穷树攒荠，机静鱼趁柁。琉璃千万顷，一叶点不破。倒影白日深，蛟龙镜中卧。江豚忽掉尾，散作鳞个个。豁然辟诗境，远景开淡沲。
晓出西华门逢吴震一
作者：查慎行
朝代：清
体裁：七言绝句

九陌纷纷路向岐，毛驴驮客立多时。一冬风力今朝横，吹折街南卖酒旗。
晓出西郊
作者：查慎行
朝代：清
体裁：五言律诗

小童晨出郭，归报杏花开。病试经春屐，邻赊过腊醅。斜风吹巷陌，细雨隔楼台。未遂田园计，僧寮又一来。
晓发望江岸晚至枞阳
作者：查慎行
朝代：清
体裁：七言律诗

中流沄沄浪作花，轻帆南下整复斜。家书晓报大雷岸，客梦夜落长风沙。船头一转二百里，水面忽浮三两家。烟收雾散目力短，白鸟飞去移苍葭。
晓发梁山
作者：查慎行
朝代：清
体裁：七言绝句

一钩残月吐仍衔，薄雾濛濛著布帆。行过天门天未晓，风来东北路西南。
晓发河间黄昏抵大城县
作者：查慎行
朝代：清
体裁：五言律诗

瀛海东来路，漫漫百里长。田荒薪比桂，潦退碱如霜。牛迹迷朝雾，鸦声散夕阳。谁怜畿内地，经眼有苍凉。
晓发胥口
作者：查慎行
朝代：清
体裁：七言绝句

半浮半没树头树，乍合乍离山外山。借取日光磨一镜，吴娘船上看烟鬟。
晓吟
作者：查慎行
朝代：清
体裁：七言绝句

江声入户竹风急，树影过窗山月斜。谁共此时留此景，残更煞后未啼鸦。
晓晴即目二首·其一
作者：查慎行
朝代：清
体裁：七言绝句

□水润沙田楱犁，毵毵两岸麦头齐。柳绵已被风吹尽，不化浮萍但作泥。
晓晴即目二首·其二
作者：查慎行
朝代：清
体裁：七言绝句

滩平风软出前津，画舫南帮自作邻。一练波光如拭镜，翠烟扶起柁楼人。
晓晴发宝应喜得顺风先寄德尹扬州
作者：查慎行
朝代：清
体裁：七言律诗

安宜城外雨馀天，晨旭初生血样鲜。湖似贯珠行不尽，云随飞鸟势争先。离心各抱三年外，短梦难禁两日前。一事报渠差快意，好风添送顺流船。
晓晴发清湖镇舟中望江郎山
作者：查慎行
朝代：清
体裁：七言律诗

碓床石濑响泠泠，爱入归人旧耳听。岸草绿痕移蟋蟀，水花红影带蜻蜓。樵争晓市秋初霁，风转荒湾棹一停。云雾不遮南望眼，三峰回首偪天青。
晓晴咏恒斋庭下芭蕉
作者：查慎行
朝代：清
体裁：七言绝句

放晴天色爱清朝，閒赴风前翠袖招。忽见主人窗下绿，始知夜雨为芭蕉。
晓晴过马当
作者：查慎行
朝代：清
体裁：古风

风止波犹鸣，空江荡馀势。千帆散萍点，飘转岂有蒂。夏云少媚姿，突兀拔空际。小孤晓妆就，回首露宝髻。但觉两岸移，宁知一川逝。诗成枕席上，出语如喷嚏。境过旋已忘，中流方鼓枻。
晓望敬亭山怀梅耦长孝廉
作者：查慎行
朝代：清
体裁：古风

千峰含雾争出没，惟有敬亭先得日。相看不厌吾亦云，可惜游踪难自必。都官诗派谁复论，家法传与长身孙。孝廉诗好画亦好，不爱城市居山村。昔在京华曾倒箧，看画求诗情颇狎。入山不访住山人，古者论交无此法。山川兴到尚可乘，他日重来能不能。作诗为报句溪叟，聊记吾曾过宛陵。
晓渡泖湖
作者：查慎行
朝代：清
体裁：七言绝句

扶桑初旭射波红，人在波光浩淼中。一叶舟如千里马，落潮时候挂帆风。
晓渡衡水桥风色甚寒小饮市楼
作者：查慎行
朝代：清
体裁：七言律诗

石古桥滑临奔湍，衡漳流浊同桑乾。高楼下瞰岸千尺，美酒大书旗一竿。帽絮蒙头欲败意，鱼羹入馔聊加餐。杏花全未有开信，知是北来风色寒。
晓渡西氿回望宜兴县郭
作者：查慎行
朝代：清
体裁：七言绝句

橹声西入虾笼嘴，波面微微过氿风。浓日吐烟烟吐树，浮图一角是城东。
晓渡鄱阳湖
作者：查慎行
朝代：清
体裁：古风

三更我梦滕王阁，东北风高响檐铎。觉来舟子巳开篷，澹月微痕天一角。须臾湖面过如飞，霜气扑船人揽衣。苍茫烟雾来时路，水底红轮吐半规。也知此景殊不恶，失意翻令感牢落。少文四壁有江山，何苦年年事飘泊。
晓窗展卷有味乎昌黎吾老著读书之句辄成一律
作者：查慎行
朝代：清
体裁：五言律诗

舍此身何著，蠹书时复翻。味应同菽粟，老岂废饔飧。请益虚师友，流风觊子孙。却惭更事久，多负古人言。
晓起回望西山
作者：查慎行
朝代：清
体裁：五言绝句

好山隔黄沙，隐隐一重雾。雾敛日红时，螺青出高树。
晓起闻莺声次院长原韵
作者：查慎行
朝代：清
体裁：七言律诗

烟条雨叶密难分，睍睆声从隔岸闻。自出乔林为求友，苦教独客感离群。暗穿花径如流水，暖炙笙簧好遏云。斗酒双甘真不厌，为渠晨坐到斜曛。
晓过南湖
作者：查慎行
朝代：清
体裁：七言律诗

卧看西南落月圆，起来晴色满湖烟。孤城傍水开门早，一鹭如人导我前。菰叶晓沉风外岸，菱花秋淡影中天。何当稳与渔翁约，长守芦根旧钓船。
晓过平原
作者：查慎行
朝代：清
体裁：五言律诗

宿醉兼残梦，朦胧过几村。明星天一角，红日县东门。四面柳阴合，千家烟气昏。朝来好风色，跃马过平原。
晓过德州感旧
作者：查慎行
朝代：清
体裁：五言律诗

阅遍畿南驿，禾麻喜岁丰。平芜千里碧，初日半天红。世故论今昔，皇情荷始终。十年牛马走，力尽往来中。
晓过清江浦二首 其三 小妹
作者：查慎行
朝代：清
体裁：词

再三怜汝。早岁无娘今丧父。惭愧称兄。忍听闺中夜哭声。练裳竹笥。量力行看他日事。此别经年。慰藉飘零仗嫂贤。
晓过清江浦二首 其三 席
作者：查慎行
朝代：清
体裁：词

脉脉盈盈，软胜桃枝，密于白藤。甚燕山飞下，诗才比雪，楚江携到，夏簟分冰。薄取轻安，滑防新浴，傍枕依衾夜夜曾。凭缫藉，喜称身熨贴，拥背亲承。小怜玉体横陈。料此外娇憨着意憎。问角展苏薰，为谁铺衬，汗沾椰叶，几度消凝。飞燕能轻，玉环能重，肥瘦亏他一一胜。抛人处，只焦心半卷，不在多层。
晓过清江浦二首 其二 三四两弟
作者：查慎行
朝代：清
体裁：词

依依弱弟。历齿垂髫怜叔季。孟去天涯。仲氏殷勤即汝师。小时了了。满望长成头角好。玉树庭阶。添取新阴待我回。
晓过清江浦二首 其二 被
作者：查慎行
朝代：清
体裁：词

计幅裁量，宽窄随宜，温柔几重。自金针缝罢，丝连锦段，琼烟爇透，香护筠笼。泥我朝朝，伴他昔昔，软爱装绵暖爱烘。玲珑裹，问凝脂团雪，可怕消融。覆来青翰舟中。便惭绣羞珠两不同。有侍儿帖妥，曾铺曾叠，添衣斟酌，经雨经风。欲起还迟，背人觅得，一角偷藏凤咮红。寻思久，奈略回身处，好梦无踪。
晓过清江浦二首 其五 庚儿
作者：查慎行
朝代：清
体裁：词

明年十二。典谒可能陪客位。懒惰无端。失学从渠正可怜。文章何用。却望家风留句诵。勿更娇痴。夜枕晨餐恃母慈。
晓过清江浦二首 其六 老仆
作者：查慎行
朝代：清
体裁：词

多年随我。恋主青猿情亦颇。卧犬篱根。也似痴顽免应门。闲中日课。扫地浇花无不可。留片苍苔。莫被羊牛践踏来。
晓过清江浦二首 其四 内子
作者：查慎行
朝代：清
体裁：词

臼边相杵。我为长贫还累汝。催上呜机。又替征夫制夹衣。蹉跎生计。浪走风尘非本意。不为封侯。怕被人呼马少游。
晓过清江浦二首·其一
作者：查慎行
朝代：清
体裁：古风

清浊判淮黄，有若渭与泾。近来淮稍浊，犹以清为名。赖此绿陂草，映波如染成。
晓过清江浦二首·其二
作者：查慎行
朝代：清
体裁：古风

急流导鹢首，微风飐旗尾。船上白面郎，楼中红袖女。盈盈隔河汉，相望正如许。
晓过赵北口
作者：查慎行
朝代：清
体裁：七言绝句

十里风埃过鄚州，忽开双眼见清流。绿杨影里平桥路，数尽渔船数白鸥。
晓过青石梁新开路
作者：查慎行
朝代：清
体裁：七言律诗

高入云端俯作梁，中间凿石得康庄。松声落涧风泉合，药气浮山露草香。马为重经成熟路，人贪早度取微凉。词臣例饱天厨膳，已有中官候道旁。
晓过鸳湖
作者：查慎行
朝代：清
体裁：七言绝句

晓风催我挂帆行，绿涨春芜岸欲平。长水塘南三日雨，菜花香过秀州城。
晓霁望南昌归信
作者：查慎行
朝代：清
体裁：七言律诗

十日荒城听雨声，坏墙前后露株楹。蛇因乱草当阶卧，蜗是空坳积水生。喜动眉间看晓色，梦于枕上算离程。故应乾鹊知人意，已报归期又报晴。
晚入圣恩寺瞻汉月禅师塔与古庵老衲茶话
作者：查慎行
朝代：清
体裁：五言律诗

钟声天半落，丽刹占岑隅。地拔千章木，门开万顷湖。来因瞻影塔，老喜接浮屠。倚赖青藤杖，随行胜给扶。
晚宿大仪镇
作者：查慎行
朝代：清
体裁：古风

万乘方南巡，孔道车凑辐。我行取纡折，路僻马不熟。临岐徘徊鸣，旅况怆孤独。广陵繁丽地，咫尺异风俗。沙田废牛耕，灌莽抽新绿。人稀鸟巢少，鸦鹊争一木。村童弛樵担，古佛栖草屋。杳杳望炊烟，荒荒晚投宿。
晚宿龙里县署
作者：查慎行
朝代：清
体裁：七言绝句

官舍周围带土墙，盆池新涨接方塘。归人巳梦田庐好，只道蛙声是水乡。
晚抵安平县
作者：查慎行
朝代：清
体裁：七言律诗

野旷天高落日红，近城烟气忽如笼。杨桩绿上鸦栖处，草意青回马迹中。昔梦尚惊泥活活，归心还怕雨濛濛。衰迟自分邀天幸，坎陷回车路未穷。
晚抵晏城次壁间韵
作者：查慎行
朝代：清
体裁：七言律诗

目力穷边酒旆生，熟梅天爱偶然晴。高楼吹角风无赖，坏壁留诗客有情。红日忽沈烟起处，白杨长递雨来声。万山回首如屏障，一片平芜接晏城。
晚抵梁家乡闸
作者：查慎行
朝代：清
体裁：古风

十里五里程，三板两板水。远寺有钟声，胧胧烟树里。随风渡渚去，已断还复起。独客此时听，孤灯压篷底。
晚抵良乡
作者：查慎行
朝代：清
体裁：古风

近畿积雨后，大道成涂泥。旧时拦马墙，今作蓄水堤。眼中有岐径，涉足恒恐迷。正赖孤塔高，前行辨东西。南来者谁子，宾从相排挤。光辉溢路旁，簇簇千轮蹄。仓卒为引避，我车若鸡栖。
晚抵退谷与大司空朱右君先生露坐啜泉
作者：查慎行
朝代：清
体裁：七言律诗

晚色秋光带远坰，眼明初喜见凉萤。洑流喷石浑疑雨，老树交阴合有亭。照影岂能忘盥漱，出山谁复辨清泠。閒僧尚记曾来客，一缕茶烟话酒醒。
晚抵高阳山麓上九曲磴夜投云岫庵
作者：查慎行
朝代：清
体裁：古风

到山路疑穷，壁立青㠝岏。松阴十二转，一上改一观。忽闻鹰叫风，侧背来高寒。夕阳堕西陆，返景飞弹丸。阒寂禅者居，地偪天形宽。钟声落海外，列宿栖檐端。老僧笑迎门，蔼若平生欢。谓言登陟险，知我步履艰。汲井为烹茶，拂床与安单。萧然一行脚，只作道侣看。
晚景
作者：查慎行
朝代：清
体裁：五言律诗

晚景虫声入，空庭易夕阳。鹊巢风更稳，鹤骨露初凉。病叶非关蠹，秋花不取香。物情閒处得，吾转惜流光。
晚晴
作者：查慎行
朝代：清
体裁：七言律诗

晓愁暴涨与堤平，意外斜阳得晚晴。小阁放教双燕出，高梧忽带一蝉鸣。便思对酒难逃暑，若要看山合上城。狼籍残云飞不尽，江空留作断霞明。
晚晴入桃源界和西�
作者：查慎行
朝代：清
体裁：七言绝句

鸣鸠声里发孤城，行到桃源落照明。一色东风占两候，晓程催雨暮催晴。
晚晴登安庆城楼
作者：查慎行
朝代：清
体裁：七言律诗

浩浩风声皛皛沙，大江东去日西斜。雄关地脉来千里，古郡山头有万家。一鸟带烟投皖口，乱帆如叶点杨槎。最怜落拓重游客，独倚高楼看落霞。
晚次汝步乘月抵兰溪城下
作者：查慎行
朝代：清
体裁：七言绝句

飞尽渔湾白鹭鸶，罛师逆浪上滩迟。兰溪城外数钱女，月出未收青酒旗。
晚泊刘公渡望对岸诸峰
作者：查慎行
朝代：清
体裁：七言绝句

澄江一道镜初镕，写出东南隔岸峰。指掌图中看倒影，夕阳一百二芙容。
晚泊周店雷雨大作
作者：查慎行
朝代：清
体裁：七言律诗

己作回风半日凉，忽闻雷雨洒淋浪。洪流赴闸增雷势，一线穿云走电光。斑箨定抽苔径笋，绿针初剪水田秧。唤醒孤客田园梦，剩有蛙声似故乡。
晚泊安乡县六韵
作者：查慎行
朝代：清
体裁：五言排律

布帆冲雪到，小泊记荒程。沙岸冬收潦，湖光晚放晴。百家成小聚，一县得虚名。路险行吟客，天骄跋扈兵。废池犹带树，残垒竟无城。不到干戈地，谁知荆棘生。
晚泊淮阳城西知半月前淮水暴涨丈馀今势虽渐减而堤外田禾低者犹成巨浸感赋一律总督漕使张慕莘旧好也余为放归田里之人不欲以姓名投谒窃取少陵舂陵行之例诗成亦不寄张
作者：查慎行
朝代：清
体裁：五言律诗

桐柏山南水，横流一丈高。孤城坚保障，十日减波涛。饥溺宜兼拯，经营念独劳。久膺艰钜任，何以沛阴膏。
晚泊独流
作者：查慎行
朝代：清
体裁：五言律诗

关城春向尽，小艇下津门。风止桥形直，潮来水气浑。蒲鱼喧晚市，樱笋忆乡园。归路三千外，从人屈指论。
晚泊韩庄闸
作者：查慎行
朝代：清
体裁：五言律诗

百丈转坡陀，孤舟泊旋涡。远山浮沛县，急水灌泇河。雁鹜连天去，萑苻弃地多。坐看残月上，彻夜有渔歌。
晚渡滹沱
作者：查慎行
朝代：清
体裁：古风

凉风萧萧响白荻，老鹳衔鱼作人立。小船争渡晚尤喧，浊浪兼泥秋更急。中流仰看团团天，太行突兀当我前。未知马首向何处，千里夕阳横紫烟。
晚渡鄱阳湖夜泊瑞洪
作者：查慎行
朝代：清
体裁：五言律诗

黄梅连日雨，浊浪入湖平。沙柳罾边没，霞天鸟外晴。岸容移晚景，风色紧归程。忽报帆飞渡，前村戍火明。
晚登偏桥玄都观后阁
作者：查慎行
朝代：清
体裁：五言律诗

承平推旧镇，设险控西南。水势全趋楚，山形尚带黔。坏城乎似掌，古观废成庵。即事多兴废，兵戈实厌谈。
晚登高淳县南水月阁
作者：查慎行
朝代：清
体裁：七言绝句

偶尔经过偶泊船，偶登佛阁亦随缘。一茶不负居僧意，留我西窗看稻田。
晚研见和前篇谓余有新蓄寿山小石援东坡海石之例欲以此易彼重违其意割爱分赠二枚再次韵速其践诺旧石之归有日矣来翰有邀令诒水村书宣三子属和之语兼以示之
作者：查慎行
朝代：清
体裁：古风

假道盖有由，兵端实始俑。君如早识此，坚壁却吾珙。逡巡不入境，下邑方惶恐。奈何昧厥初，纳赂觊私拥。青田吾重宝，掌握失把拱。岂无他山攻，顽矿弃纷茸。寿山快新得，馀子欲夺冢。炯然珠玉光，入掬似可捧。圆者廉角杀，方者风骨耸。昨偶出示人，旁观尽惊悚。老夫喜省事，罗列稍嫌冗。因忆巨璞完，吾家有遗种。作诗乞故物，致语极怂恿。两日萦我怀，有若丝缠蛹。君初非豪夺，继乃绝矜宠。故以文滑稽，发端特高竦。锱铢责施报，计笇到桑孔。平生怯小敌，今见大敌勇。肯为城下盟，执笔耻南董。相持两不决，京索成皋巩。飞书奏奇功，小利戒轻动。叩关索敝赋，彼势犹汹涌。割爱忍须臾，礼成门欲踵。中原有好会，信义邻邦重。后约勿更渝，槃敦吾将奉。
晚窗即目
作者：查慎行
朝代：清
体裁：七言绝句

变态多从咫尺看，只争浓淡浅深间。斜阳已落月未上，烟外数峰如远山。
晚至万松坪二首·其一
作者：查慎行
朝代：清
体裁：七言绝句

论谷量松不计株，参天一片翠模糊。明朝五老峰头望，又作苍云贴地铺。
晚至万松坪二首·其二
作者：查慎行
朝代：清
体裁：七言绝句

此中旧有高人住，迟我来寻五六年。毕竟著书须择地，人间难得好林泉。
晚至堵庄
作者：查慎行
朝代：清
体裁：五言律诗

浅草依顽石，累累似伏羱。群儿嗤瘿俗，久客解方言。犊放斜阳岸，鸦盘早穫村。趁虚人散尽，冷落近黄昏。
晚至渔亭
作者：查慎行
朝代：清
体裁：五言律诗

小步闻名好，到来颇觉烦。铃声驴背米，箄户水穷村。旅食丰年便，方言晚市喧。黄茅山百折，此路指祁门。
晚至西兴
作者：查慎行
朝代：清
体裁：古风

鱼菱论斗米论斤，蟹膏擘脐鳖割裙。丰年亦觉旅食好，一饱愧与居民分。诗人好游无定处，乘流则行得坎住。吴山满眼待登高，暮雨西兴挂帆去。
晚行裂帛湖上观水势
作者：查慎行
朝代：清
体裁：古风

西山前夜雨，暴涨声辟易。昨日与桥平，今朝露水栅。晚来觇盈缩，又减三五尺。一条修尾蛇，东向投远碧。菰蒲尽偃仆，上带泥土迹。我欲追蹑之，前行洑磐石。初疑遇壮士，拔剑斫其脊。径开中巳拆，首尾犹跳掷。却坐石上观，平心随所适。有如杯底影，仰面意旋释。人生骇愕缘，多伺躁妄隙。归来虚室中，静见鼻端白。
晚过始兴江口再效诚斋体二首·其一
作者：查慎行
朝代：清
体裁：七言绝句

始兴江口水平川，从此通流到海边。我是渔船钓竿手，又携蓑笠上楼船。
晚过始兴江口再效诚斋体二首·其二
作者：查慎行
朝代：清
体裁：七言绝句

一重山转一重湾，不出孤帆向背间。行过前湾试东望，夕阳多在隔溪山。
晚过界亭
作者：查慎行
朝代：清
体裁：七言绝句

晚景融怡剪渡还，凫鹥随我过前湾。半江风色参差浪，卧听猿啼夹岸山。
晚食
作者：查慎行
朝代：清
体裁：五言律诗

且喜蚊蝇少，林深几簟凉。飞蛾轻性命，残烛有光芒。带草侵衣润，藤花落酒香。鱼虾供晚食，风物近江乡。
晚香斋画卷红椒上人属题二首·其一
作者：查慎行
朝代：清
体裁：七言绝句

清流九派汇东湖，湖上精蓝傍弄珠。三十年前游似梦，黄花应笑白髭须。
晚香斋画卷红椒上人属题二首·其二
作者：查慎行
朝代：清
体裁：七言绝句

晚香斋画已流传，初白庵成未有缘。世出世间留二老，把茅至竟让谁先。
晚香长老六十乞诗
作者：查慎行
朝代：清
体裁：古风

红椒上人年六十，世寿从头数甲乙。朝来隐几梦青山，过我殷勤约归日。我今面皱眼昏花，师亦瘦如枯木查。童时观性依然在，同阅恒河无算沙。
晚香长老赠桃枝竹杖
作者：查慎行
朝代：清
体裁：五言律诗

六尺桃枝杖，将归荷见投。健添居士足，高出老僧头。与鹤谁先到，为龙宁久留。拨开尘土窟，迟尔入山游。
晦日招潘竹村祝良仲叶雍兄弟小饮
作者：查慎行
朝代：清
体裁：五言律诗

旧读唐贤集，多为晦日游。閒中追节物，病起念朋俦。折柬幸能致，开樽聊共酬。贫家稀宴会，何惜小迟留。
晨发任邱喜晴
作者：查慎行
朝代：清
体裁：五言律诗

未到先愁我，兹来颇快人。夜凉贪得雨，晓霁幸无尘。农户耰锄出，原田黍稷新。脱离泥淖苦，马意亦踆踆。
晨起闻缫车声喜而得句
作者：查慎行
朝代：清
体裁：七言律诗

蚕桑原是吾家业，五十馀年废不治。朝夕饱餐奴婢懒，诗书责效子孙痴。力难与国充耘耔，意取如期佐茧丝。忽听缲车声动处，喜于双耳未聋时。
景州城外
作者：查慎行
朝代：清
体裁：五言绝句

遥遥广川城，望望十里塔。连日北风多，春冰开复合。
景州次西�韵
作者：查慎行
朝代：清
体裁：七言绝句

自从骑马出春明，满眼流移怆客情。此日畿南行向尽，喜逢田妇饷春耕。
景州董子祠
作者：查慎行
朝代：清
体裁：七言律诗

西风残照广川城，董相祠边感慨生。官秩稍增秦博士，文章独辟汉西京。醇儒岂以科名重，浊世无如经术轻。却笑武皇亲制策，牧羊牧豕尽公卿。
景州董子祠
作者：查慎行
朝代：清

西风残照广川城，董相祠边感慨生。官秩稍增秦博士，文章独辟汉西京。醇儒岂以科名重，英主无如经术轻。却笑武皇亲制策，牧羊牧豕尽公卿。
景德镇观御窑瓷器歌
作者：查慎行
朝代：清
体裁：古风

浮梁县西开画栋，御厂烧瓷供辇送。江天漠漠生黑云，百灶烟浮日光动。初看两眼炫青红，夜入孤舟梦龙凤。文成璀错羽毛活，势健开张牙爪弄。画彩新添宝石�，异光欲走黄金汞。颇闻中使出三年，十斛缸成选难中。至尊服御崇节俭，珍错屡却遐方贡。即看嗜好非异物，器象虽精本日用。同时玉瓒注黄流，古玩金鱼配清供。君不见宣成嘉万旧官窑，散落民间价自高。博古图成曾进御，犹容款识仿前朝。
暑中坐敬如西斋竟日
作者：查慎行
朝代：清
体裁：七言绝句

蕉心展卷放高叶，藤蔓著花垂嫩梢。笛簟一床书万卷，纸窗南北绿阴交。
暑夜
作者：查慎行
朝代：清
体裁：古风

满庭荇藻疑浮空，楼阴乃在树影中。繁星沸天月将落，银汉中亘垂天虹。夜深人静气一敛，坐觉襟袖来微风。波纹摇窗簟胍胍，烟气隔幛纱濛濛。暑徂凉近谁最警，露草巳报吟秋虫。
暮投三家店
作者：查慎行
朝代：清
体裁：五言律诗

不敢怨泥涂，来当积潦馀。群群逐鹅鸭，处处阻沟渠。酒肆蚁争垤，瓜棚蝇趁虚。也知皆逆旅，到此复趑趄。
暴雨
作者：查慎行
朝代：清
体裁：七言律诗

的沥初闻傍枕帏，忽抛响瓦万珠玑。虹霓故壮崇朝势，草木群苏一震威。漏屋移床非故处，破窗穿纸入馀飞。云开日出须臾事，剩得新凉暂透衣。
曲游春·清明黔阳城外作
作者：查慎行
朝代：清
体裁：词

故垒新烟起，数蛮城春事，初过百六。一片郊坰，但几群鸦噪，几声野哭。何处余乔木。全未有、迁莺出谷。只误他、双燕归来，旧巢还觅茅屋。细草离离远绿。正马牧荒畴，健闲黄犊。岂少相逢，奈踏白军多，踏青人独。谁唱巴南曲。向天涯、自成风俗。记取鼻饮三升，钩藤酒熟。
曲游春·白樱桃下偶题
作者：查慎行
朝代：清
体裁：词

瘴雨长飘瓦，改东风几信，偏滞寒色。二月初头，见樱桃一树，花头渐白。刚被晴烘拆。已便有、游蜂窥得。勿嫌相对无情，犹是上年吟客。彷佛梨云杏月。觉香泛南枝，春阴较密。占断花朝，胜寒食江南，燕帘吹雪。可有人怜惜。是当时、下阶曾折。争奈乱后风光，断无消息。
曲路店遇吴元朗
作者：查慎行
朝代：清
体裁：五言律诗

去国非初约，相逢泪一挥。余因营葬出，君亦带星归。衰柳催蓬鬓，枯风裂布衣。半生知己分，到此倍依依。
曲阜颜母朱太夫人寿宴诗修来吏部属赋四首·其一
作者：查慎行
朝代：清
体裁：七言律诗

玉女峰连泰岱青，人传翁主是前星。朱门昨梦沧桑变，白首馀年患难经。䄖翟恩曾邀北阙，扶摇风又徙南�。勿论陋巷家声在，母德还堪作典刑。
曲阜颜母朱太夫人寿宴诗修来吏部属赋四首·其三
作者：查慎行
朝代：清
体裁：七言律诗

霞帔重加旧日冠，慈颜一笑一加餐。从看舞袖迎花诰，犹记传经傍杏坛。吏部文章今卓卓，翰林风骨久珊珊。同时丹穴雏皆秀，世泽方知拟似难。
曲阜颜母朱太夫人寿宴诗修来吏部属赋四首·其二
作者：查慎行
朝代：清
体裁：七言律诗

郝钟礼法尚嫌疏，厸较门风正不如。寿母有诗存鲁颂，世家无例阙班书。五云扇底分仪仗，八座花前侍起居。惭愧潘舆轻作赋，金根还有嫁时车。
曲阜颜母朱太夫人寿宴诗修来吏部属赋四首·其四
作者：查慎行
朝代：清
体裁：七言律诗

水天閒话属葭莩，异数曾闻拜舅姑。娣侄纷纷齐庶士，门墙一一鲁诸儒。王姬老去楼仍凤，颜氏归来巷有乌。不为寻常誇燕喜，八千亲写寿萱图。
曹娥庙
作者：查慎行
朝代：清
体裁：五言律诗

掠面飞蝙蝠，当门印虎蹄。我来寻古庙，人为指新泥。小市风掀瓦，高江浪�堤。连宵巫觋喜，杀尽一村鸡。
曹希文以端砚诗四章索和即叠原韵·其一
作者：查慎行
朝代：清
体裁：七言律诗

溪光如眼绿潭潭，洗髓何辞一再三。碧落数星瞻夜斗，冰绡半尺剪春蚕。柈分琥珀知难并，匣配琉璃定不惭。三十六鳞烦寄取，好磨浓墨写云蓝。
曹希文以端砚诗四章索和即叠原韵·其三
作者：查慎行
朝代：清
体裁：七言律诗

岩洞烟霞笑未掸，欲随翡翠竟巢南。笔因兴到诗情淡，嗜与年深石性谙。圭璧方圆形总肖，龙蛇蟠攫力谁堪。两都宾主如相见，淬莹才锋出健谈。
曹希文以端砚诗四章索和即叠原韵·其二
作者：查慎行
朝代：清
体裁：七言律诗

紫云一角割天南，秀色犹看带岭岚。束峡波涛时一涌，湿毫风雨润长含。来疑甓社光吞月，去恐延津势跃镡。神物自来须善保，有求容易遂虞昙。
曹希文以端砚诗四章索和即叠原韵·其四
作者：查慎行
朝代：清
体裁：七言律诗

雅好虽多不厌贪，眼中似尔亦奇憨。一生自许痴无偶，两手从誇砚必三。俗论扫空和氏癖，瓣香争识米家庵。新宫铭草谁先就，仙掌摩挲与细探。
曹操疑冢
作者：查慎行
朝代：清

分香卖履独伤神，歌吹声中穗帐陈。到底不知埋骨地，却教台上望何人？
曹操疑冢
作者：查慎行
朝代：清
体裁：七言绝句

分香卖履独伤神，歌吹声中繐帐陈。到底不知埋骨地，却教台上望何人。
曾三弟铨授宁波郡学官引年辞职诗以美之
作者：查慎行
朝代：清
体裁：五言律诗

行藏能自断，物望遂相悬。清浊泉因地，卷舒云在天。閒搔双雪鬓，笑掷片寒毡。寄语苏司业，毋烦乞酒钱。
曾济苍扁舟见过匆匆即去别后寄示五律三章次答原韵·其一
作者：查慎行
朝代：清
体裁：五言律诗

自闻辞学舍，冰雪到家迟。不爽经年约，还萦落月思。有情来弭棹，无梦到牵丝。转悔匆匆别，烦君又寄诗。
曾济苍扁舟见过匆匆即去别后寄示五律三章次答原韵·其三
作者：查慎行
朝代：清
体裁：五言律诗

乡社新农侣，名场旧饮徒。一生回白首，万事失东隅。笑我方迷野，从人欲问途。延年如有术，相劝服菖蒲。
曾济苍扁舟见过匆匆即去别后寄示五律三章次答原韵·其二
作者：查慎行
朝代：清
体裁：五言律诗

各有烟霞癖，多忘草木形。迹同归岛鹤，情比在原鸰。家集光相射，清风座可铭。所惭无以报，归去但空舲。
曾济苍远致秋兰一本重阳前试花寄诗报之
作者：查慎行
朝代：清
体裁：五言律诗

广文能好事，贻我婺州兰。不共三春赏，翻从九日看。同心如尔少，独立后时难。待作幽人佩，清香可耐寒。
曾道扶学宪惠蜀中药材
作者：查慎行
朝代：清
体裁：古风

吾比多幽忧，早衰坐善病。岂无三年艾，真赝苦难證。炮炙投成方，庸医执其柄。迩来读本草，稍稍谙药性。蜀山美产多，州邑若画境。灵苗倘易地，厥品变邪正。时俗但徇名，采真复谁更。先生校蜀士，甲乙手亲评。开笼贮参苓，拔茅群有庆。馀材搜草木，良楛别明镜。万里宦游装，锥刀肯相竞。大江五六月，风壮波涛盛。百束压归艖，蛟龙不敢横。分张荷见及，行箧忽辉映。从来苦口利，义比良友静。若待仓猝求，谁为缓急应。于公感深意，臭味殊可敬。
月下步入邻庵同杲公
作者：查慎行
朝代：清
体裁：古风

寻山翻苦忙，忽忽度长日。徘徊抚良夜，清景殊未毕。邻僧闭门早，避月不肯出。客来扣柴门，带月入尔室。空堂琉璃暗，古佛黑如漆。不有好事人，清光为谁溢。
月下渡扬子江次西�韵
作者：查慎行
朝代：清
体裁：七言绝句

妙高峰下晓钟撞，隔岸吴船正发帮。风露一天人拥被，橹枝摇梦过春江。
月下闻吴歌
作者：查慎行
朝代：清
体裁：七言绝句

客愁今夜较偏多，归路三千尚隔河。五十六回圆月底，南来初听本乡歌。
月夜城南水阁偶集分韵得白字即题陈濂村峨眉诗草后
作者：查慎行
朝代：清
体裁：古风

高阁倚秋清，天空露华白。水风吹月上，去我若咫尺。此时一尊酒，远致三峨客。稍稍召朋俦，罗罗饤肴核。盍簪非意料，邂逅心莫逆。君生公相家，名上金闺籍。七年行蜀道，尚尔好颜色。怀袖有峨眉，云烟落几席。兹山洵僻左，迥与中原隔。斗险出五丁，蚕丛始开辟。君才虽小试，实佐筹边画。谈笑无滞机，登临挟仙翮。径危蛇倒退，石恶剑中劈。日月光摄身，雷霆伺投隙。雪山带西竺，万里赴络绎。岂非所历高，参井手可摘。不然域外观，讵肯供汝役。人生百年内，知著几两屐。柰何尘鞅羁，跬步恒局蹐。哦诗抚清景，不醉良可惜。努力营一欢，流连尽今夕。
月夜得南昌消息知恒斋归期犹未定
作者：查慎行
朝代：清
体裁：五言律诗

客来依地主，主去客翻留。万事尽如此，一官难自由。日长愁过夏，夜静渐知秋。若上滕王阁，休忘庾亮楼。
月夜自湖口泛舟还湓城同恒斋太守赋
作者：查慎行
朝代：清
体裁：古风

空江夜东注，月光似俱流。举头看青天，水去月自留。移帆忽西向，月又随我舟。而月岂有心，适与吾目谋。澄观得静趣，含景无停休。不辞川路长，获此清夜游。远树小池口，孤钟锁江楼。须臾灯烛光，候骑迎沙头。谁知太守乐，梦亦同凫鸥。
有以小车载鸬鹚者戏作
作者：查慎行
朝代：清
体裁：五言绝句

鸬鹚本在舟，忽作乘轩鹤。大似水乡人，骑驴客京洛。
有以白菜饷中丞者中丞有诗属和韵
作者：查慎行
朝代：清
体裁：七言绝句

闭门风味宛然存，菜把犹多馈送痕。传语园官须手种，亟乘春雨斸篱根。
有感二首·其一
作者：查慎行
朝代：清
体裁：七言律诗

齿豁头童一秃翁，依然自课比蒙童。沧桑渐远传闻异，文献无徵感叹同。论出一时虽衮衮，事关千古敢匆匆。转惭虚下陈蕃榻，不作州民作寓公。
有感二首·其二
作者：查慎行
朝代：清
体裁：七言律诗

自别家来倏九旬，枯桑海水梦纷纭。心衔清宦虚分俸，头责先生老卖文。雨雪欲冲千里返，江湖只被一山分。如何兄弟天南北，不及随行雁有群。
有感戏寄韬荒兄
作者：查慎行
朝代：清
体裁：七言律诗

格新曾被老元偷，此外何堪说唱詶。但到西园应秉烛，不逢东野肯低头。故交牛耳成孤愤，弃妇蛾眉托四愁。博得美人开口笑，暂时跛足也风流。
有携折足几来售者以百钱买之
作者：查慎行
朝代：清
体裁：五言律诗

折足用不适，倾囊计亦疏。聊将安破砚，或可配残书。弃置终怜汝，枝梧颇累余。难凭非一几，旧友比何如。
有诏于金州卫立水师营即以海贼之新就抚者充其弁伍草野迂儒无从献末议漫纪十六韵
作者：查慎行
朝代：清
体裁：五言排律

诏设金州戍，今为要害城。水军严约束，海寇戢纵横。控险非榆塞，分屯异柳营。渠魁推作帅，丁壮籍为兵。甫脱槛车困，还加鞶带荣。战船齐鲁给，馈饷蓟辽并。贳罪恩良厚，优降事不轻。波涛通外国，带砺近陪京。欲以招馀党，因之息远征。睿谋虚听受，廷议集公卿。实藉绸缪计，俄闻赞画成。聚蛇为窟穴，圈虎傍茨荆。鹰眼终难化，狼心故自狞。徙戎宜有论，赏贼似无名。世孰防牙蘖，人方恃太平。区区诚过虑，笑尔一鲰生。
朗州绝句四首·其一
作者：查慎行
朝代：清
体裁：七言绝句

翎雀弹来新调多，竹枝旧法定如何。居人不解边头曲，只唱西风菜叶歌。
朗州绝句四首·其三
作者：查慎行
朝代：清
体裁：七言绝句

雨馀天气好清明，荠菜花开去踏青。乐令园荒桃李尽，更无啼鸟入空城。
朗州绝句四首·其二
作者：查慎行
朝代：清
体裁：七言绝句

江干草市竹为椽，容易移家逐贸迁。昨日官军又南去，辰溪一路有新烟。
朗州绝句四首·其四
作者：查慎行
朝代：清
体裁：七言绝句

督师声势震蛮荆，父老徒誇昼锦荣。不信但看杨相国，遗恩还在鼎州城。
望七星岩
作者：查慎行
朝代：清
体裁：古风

维北有七星，天枢永不移。寓形忽陨地，幻作岩壑姿。我登阅江楼，高咏慈恩诗。七星在此户，一一俯视之。此生名山游，待了婚嫁期。洎乎婚嫁了，筋力恒苦衰。输他有力人，济胜忘嵚崎。犹贤无目者，兴到目尚随。
望夫山歌
作者：查慎行
朝代：清
体裁：古风

杜鹃花，红映白。杜鹃鸟，啼吐血。阿夫去作海上客，阿妇山头化为石。望夫不归兮可奈何，蛮风蜑雨春来多。
望岱
作者：查慎行
朝代：清
体裁：七言绝句

一朵云扶一朵莲，莲花顶上即青天。可能肤寸为霖雨，今是乾封第几年。
望岱
作者：查慎行
朝代：清
体裁：古风

山形陡然来，其势乃易量。孤根虽秀拔，群岫或争抗。泰岱四岳宗，宇宙虞隘妨。大麓起沂州，鳞鳞叠峦嶂。客程穷五日，日日坡陀上。不知去平地，己是几千丈。渐觉所历高，纵眼快前向。昨经新泰郊，突兀方示象。将开意忽会，在远神弥王。霞气举之升，隔天树屏障。龟蒙挟凫绎，连络走相傍。徂徕亦儿孙，未可侪辈行。其他况培塿，倚伏同一状。今朝及山趾，耳目嗒焉丧。便思蹑芒屩，去倚扶桑杖。天门泬寥开，万里詄荡荡。仰瞻星汉逼，下扫云海涨。鸡鸣日观峰，倒影出摩荡。惜哉身未到，祇用穷想像。秦松汉代柏，盘攫倘无恙。碑忆磨崖镌，亭思驻跸创。贤君七十二，踵事规模壮。如何太史文，隐跃时近谤。谁陈封禅颂，体格要有当。游踪触睹记，即事语敢放。览眺存古怀，终期慰遐畅。
望江南 其一 朝发景德镇夜抵饶州舟中即事三首
作者：查慎行
朝代：清
体裁：词

江行好，袅袅挂帆时。一练澄波烟锁住，三竿红日雾消迟。此景晓来宜。
望江南 其三 朝发景德镇夜抵饶州舟中即事三首
作者：查慎行
朝代：清
体裁：词

江行好，寂寂卸帆时。群雁惊人霜外起，小船吹笛月中移。此景夜来宜。
望江南 其二 朝发景德镇夜抵饶州舟中即事三首
作者：查慎行
朝代：清
体裁：词

江行好，历历乱帆时。牛背日斜鸦独立，渔湾人去鹭双窥。此景晚来宜。
望湘人·寄季叔楚署
作者：查慎行
朝代：清
体裁：词

便乡音无改，簿领垂衰，星霜两地频换。远信难真，孤飞易倦。恼杀衡阳少雁。仆射洲空，夫人城老，落帆几片。自峨眉、冰雪峥嵘，眄到蜀江春暧。旅食举家未免。只龙阳难办，木奴千绢。问湖北湖南，米价新来贵贱。楚船青雀，吴船赤马，一水签程好算。得归来、尚有田园，不愧诗家素浐。
望砀山
作者：查慎行
朝代：清
体裁：古风

万乘东南巡，本厌天子气。匹夫乃心动，走向此中避。云气随真龙，人谁迹刘季。可怜秦皇愚，不及吕后智。英雄论成败，孰者意料事。秋色中原来，苍然入淮泗。蜿蜓忽横亘，一束千里势。丰沛袒右肩，濠梁舒左臂。古来杂王霸，要岂山所致。吾将诉真宰，铲尔作平地。山色如死灰，呜呼识天意。
望蒙山同定隅德尹作
作者：查慎行
朝代：清
体裁：七言绝句

叠翠浮岚不记重，群山络绎走苍龙。若论举眼人人识，只有知名一两峰。
望衡岳
作者：查慎行
朝代：清
体裁：七言律诗

昔游曾到长沙郡，三十七年今又来。夜向湘江听雨过，晓从衡岳见云开。帆移九面镜中转，雁断一行天际回。欲著青鞋还自叹，已无脚力上灵台。
望韶石二首·其一
作者：查慎行
朝代：清
体裁：古风

西瞻苍梧云，北望洞庭野。浮光表䨥阙，古乐传奏雅。圣主不南巡，群峰赤如赭。鱼龙久寂寞，孰是闻韶者。
望韶石二首·其二
作者：查慎行
朝代：清
体裁：古风

好风自南来，吹彼松竹林。铿然中音会，中有太古心。典乐者谁欤，箫韶此遗音。虞廷去我远，俯仰成古今。
朝中措·夜游虎丘
作者：查慎行
朝代：清
体裁：词

笙歌十里过山塘。到寺已昏黄。客散当垆酒冷，僧归别院茶香。一奁止水，一堆讲石，几转回廊。及取无多清景，独吟独步何妨。
朝会乐器歌
作者：查慎行
朝代：清
体裁：古风

云门咸池及大章，制作肇自炎与黄。后来韶夏继濩武，声容缀兆遥相望。或云象功或象德，宫悬一一传太常。洎乎秦汉寖失古，器虽尚在意渺茫。儒生好事强傅会，苍龙朱鹭妄揣量。流传往往入乐府，遂荐郊庙登明堂。岂知元音关运数，出与盛世鸣光昌。国家功崇德深厚，上有尧舜垂衣裳。八风从律星应纪，亭毒四序昭三光。一人穆穆庆交泰，多士济济歌元良。朝乾夕惕日不足，庭燎继问夜未央。肃雍临保本家法，俨睹列圣于羹墙。化成久道治累洽，民返太朴仁风翔。怀柔河岳指带砺，抚驭畿甸巡遐荒。北清狼望罢斥堠，南拓鳌背开封疆。圆颅方趾悉受吏，丹砮白雉争来王。麒麟在郊凤巢阁，不贵异物夸祯祥。太和之气弥宇宙，正赖雅乐为宣扬。吾君神智况天纵，圣学孰测渊源长。精通纬数穷亥步，博极典坟追羲皇。黄钟累黍辨清浊，太蔟截竹调阴阳。文成云璈扣金石，诗就月窟谐宫商。伶官却立众工伏，御制亲授恊律郎。岂惟神人胥悦豫，兼采法曲收遗忘。每逢朝贺必合乐，左右罗列东西厢。臣昨承恩预元会，抠衣肃拜丹墀旁。柘黄帕瞻黼座近，咫尺頫首心徬徨。广庭雪花开蓂荚，朵殿日气暾榑桑。乍闻钧天动九奏，缥缈散入炉烟香。始终条理何暇晰，但觉盈耳声洋洋。归来惝恍疑梦寐，鲁壁一夜聆铿锵。明朝诏许观古器，始信大乐非丝篁。编钟编磬列簨簴，楹鼓田鼓齐辉煌。旌麾奇綵绘螭虎，箫管逸韵含鸾凰。埙篪柷敔状各异，据图考證殊难详。天生耳目不虚畀，帝锡闻见开聋盲。虞廷当日传搏拊，鸟兽应节犹低昂。幸逢昌期邀异数，及与百尔偕趋跄。欢心不觉同率舞，拜手敢谓希赓飏。矢诗遂歌记盛事，万年愿奉南山觞。
朝发小浆村暮抵紫溪途中口号四首·其一
作者：查慎行
朝代：清
体裁：七言绝句

引得层层树杪泉，高田泻水及低田。占城旱稻移秧蚤，四月村翁掠社钱。
朝发小浆村暮抵紫溪途中口号四首·其三
作者：查慎行
朝代：清
体裁：七言绝句

丹崖碧树迥干霄，行尽岩关百里遥。日暮紫溪桥畔望，鹭鸶如雪点青苗。
朝发小浆村暮抵紫溪途中口号四首·其二
作者：查慎行
朝代：清
体裁：七言绝句

篮舆承盖午风凉，戏折山花插两旁。行处儿童齐拍手，白头老子拥红妆。
朝发小浆村暮抵紫溪途中口号四首·其四
作者：查慎行
朝代：清
体裁：七言绝句

编茅樊竹作村庄，樟树花传处处香。漫说两邦封壤接，狭乡终不及宽乡。
朝发竹崎顺风晚抵水口驿
作者：查慎行
朝代：清
体裁：七言律诗

荔海南来得饱餐，此游那更笑无端。归帆偶得东风便，明日方知上水难。凉月一梳微带晕，暗潮三尺忽平滩。炎方未必无清景，贪向船头坐夜阑。
木克带西行十八里山下有汤泉
作者：查慎行
朝代：清
体裁：七言律诗

北行渐入苦寒乡，喜见汤泉涌道旁。自觉温能回黍谷，或云下必有砂床。波痕消尽冰霜气，石髓流为草木香。便作解衣盘礴地，暂时休浣也清凉。
木兰花慢·七夕江口舟中作
作者：查慎行
朝代：清
体裁：词

晚程西晃路，深崦里、著扁舟。看薄雾成云，片云成雨，一雨成秋。推篷坐听馀滴，渐辉辉、红日下芦洲。似磬凉蝉到耳，如梳新月当头。滩声东泻火西流。佳节客难酬。忆贳酒湖亭，曝衣村巷，吹笛江楼。孤萍近来踪迹，拟乘查、碧落问牵牛。独夜飞飞乌鹊，五溪渺渺凫鸥。
木兰花慢·季叔将往辰州以佩刀奉别
作者：查慎行
朝代：清
体裁：词

书生缘底事，都草草、学戎装。望盘瓠城南，马头尘起，边日无光。旧来横磨一剑，知为谁拂拭为谁藏。纵使长腾紫气，肯教轻露寒芒。临岐把赠意偏长。对此两茫茫。怅铗底歌残，环边约负，人老蛮乡。家园五千里外，好换牛买犊返耕桑。留向鸡豚春社，恢谐割肉何妨。
木兰花慢·端阳前二日程禹声徐淮江饯饮南湖舟次兼酬别俞右吉先生
作者：查慎行
朝代：清
体裁：词

迤迤生浪态，明镜里、写楼台。正竞渡中流，彩旗飐滟，画鼓喧豗。离筵恰逢此节，爱登柈、乡味近黄梅。白白王馀入馔，青青昌歜浮杯。碧苔笺楮亲裁。句好胜金钗。道击楫舟中，弹筝车上，犹有人才。旁观定应见哂，感先生、劝我尽馀醅。京口且乘潮去，武昌曾为鱼来。
木兰花慢·送曹升六舍人佐郡新安
作者：查慎行
朝代：清
体裁：词

插天青未了，三十六、翠芙蓉。爱官阁铃梆，人家鸡犬，多在云中。画图又呈变幻，便横看、不与侧看同。烟气润添修竹，涛声晴卷长松。匆匆。我昨游踪。算此去、却输公。正千里烽销，一州事简，诸县年丰。风流未妨佐郡，问宦情、诗况那般浓。拟践黄山旧约，篮舆笋屐相逢。
木兰花慢·雪后再登龙山落帽台
作者：查慎行
朝代：清
体裁：词

暴晴冬候变，晨旭暖、冻痕开。趁雪洗荒郊，马蹄躞蹀，不起纤埃。前游菊枝初绽，又蜀江、寒碧接天回。远客岂期再到，闲僧及记曾来。生涯落拓情怀。馀怅望、费徘徊。谅戎服参军，旁人应笑，知己犹猜。风前偶然落帽，也何妨、借酒寓恢谐。便作此乡故事，一堆土阜名台。
木末亭谒方文正景忠烈两公祠
作者：查慎行
朝代：清
体裁：五言律诗

一姓兴亡际，忠臣尚力争。百年公论定，两字易名成。山雨晴蒸气，江雷怒作声。君看南渡后，降表出书生。
木本金银花十四韵
作者：查慎行
朝代：清
体裁：五言排律

本是沿篱蔓，今成傍砌栽。瘦根形促缩，短梗状堆豗。鸟爪拳筋立，蛇皮换骨来。忍冬经凛烈，入夏应恢台。长乳层层发，幽花对对开。雏莺飞闪烁，小鹤舞毰毸。蝶粉悠扬坠，蜂须飐滟回。金银分老稚，黄白变胚胎。最好清含露，尤宜薄战雷。痛须芟冗叶，惜勿剪条枚。就影移书案，留香泛酒杯。资生无秘术，入药即良材。病检医方熟，閒从物性推。不贪能识气，众眼漫相猜。
木芙蓉索汉瞻和
作者：查慎行
朝代：清
体裁：七言绝句

乌桕微丹鸭脚黄，争将病叶领秋光。后时犹作好颜色，笑尔一枝红拒霜。
未至雄县二十里老僧宁初新创一庵避暑小憩遇汪荇洲前辈自吾乡典试回茶话移时而别
作者：查慎行
朝代：清
体裁：五言律诗

精舍何年筑，前临古堠旁。征途尚炎热，佛地果清凉。却扇邀僧话，分茶与客尝。班荆留数语，后会两茫茫。